Catang nei lo Kawl ralkap le ralbawi bantuk thinlung put le ziaza a neimi, Laimi lakah kan tamtuk – The Cherry Par\nCatang nei lo Kawl ralkap le ralbawi bantuk thinlung put le ziaza a neimi, Laimi lakah kan tamtuk\nCathiam lo ralkap pawl, ralkap bawi le Myint Aung Hlaing te pawl kan mawhchiat hna le sual kan phawt hna bantuk in anmah bantuk lungput le ziaza a neimi, Laimi cathiam lo le zei huaha thei lo pawl nih duh paoh in politics kongah ca an ttial len ve i an chim len vemi zong khi mawhchiat ve hna ding an si. Laimi (Chinmi) lak ahhin 100 ah zatuak 65 hrawng hi ralkap le ralbawi pawl bantuk thinlung put le ziaza a neimi kan um ve ti khawh si. Ka rak chim cang bang tang 4/5 awng lo ralkap le an bawi pawl nih meithal hmang in an hnak in mifim le mithiam, le catang neimi pawl cu kum 60 leng nawn an kan uk ruangah Kawlram cu a rawk dih cikcek tikhawh a si. Kawl ralkap lungput le ziaza cu Laimi tampi nih kan i cawn ve. Kan i cawn lawng siloin kan thisa chungah a lut dih i kum tampi kan i tthangpi. Cutik ah Laimi lak zongah cathiam lo le tang 4/5 hmanh awng lo le zei huaha thei lo pawl nih ralkap tthalo pawl ziaza cu kan i cawn ve i pastor, catang nei le cathiam le vawlei lei hruaitu pawl zong uk dih nan kan duh/uk nan kan timh/kan cungah nawl neih nan duh tuk. Kan chimmi le kan ttialmi kong zongah hehtiah a phun2 in nan kan ti, bia chiakha le holh dawh lo hmang in. Mah cu Kawl ralkap pawl zia a si.\nKan thiamnak in kan chimmi le kan ttialmi zong zeiah nan kan rel piak lo pinah nan kan upat lo. Hehtiah nan kan volhpamh i thah lai le nawng lai tiang in nan kan ti. Holh dawh lo le holh chiakha a phun2 in ralkap ziaza bantuk in nan kan ti. I tuak ko u law zeitin dah thluachuah cu nan hmuh khawh lai nan lam cu a tluang khawh hnga. Mi volhpamh le duh paoh in mi ti cu ar-hla fungkhat tlaih in nan i tlaih.\nMiphun dang cu cathiam le catang nei le hruaitu cu an upat hna i an chimmi an ngaih i an nawl an zulh hna. Mah ruangah an fim chinchin i an thangcho chin lengmang nak a si. Laimi cu cathiam lo, catang nei lo le zei huaha thei lomi nih catang nei le cathiam le hruaitu cu uk nan kan duh i kan cungah nawl neih nan i tim peng. Khoika miphun le ram hmanh ah cathiam lo nih cathiam an uk hna ti kan thei bel lo. Ralkap lungput le ziaza bantuk a neimi, Trump a ttanhtu Laimi nih US politics le Kawlram politics kongah nan i tel tuk ruangah le nan i sawhkalh tuk ruangah US politics le Kawlram politics a rawk dihnak a si cu. Thei huaha lo le mi volhpamh lawng in politics ah a tel vemi pawl cu zeihe dah nan i lawh ti ahcun motor mongh a thiam lomi nih motor a mongh bantuk he nan i lo. Mahtik ah a phichuak cu harnak chungah nan kan tlakpi dih cang.\nKa rak ruah cangmi cu US thimnak ah zei huaha thei lo buin hehtiah Laipawl politics ah nan i tel tuk ruangah thil tthalo pakhat khat cu a chuak te lai ti hi ka zumh cang. Ka ruah ning bantuk tein Myint Aung Hlaing nih uknak a lak taktak ko. Ralkap ziaza le lungput bantuk in US politics le Kawlram politics zongah nan i tel tuk le nan i sawhkalh tuk ruangah US politics le Kawlram politics a buai dih cang. Asinan US ram cu kum 250 nawn Democracy uknak an kal cang tikah Biden le a dirpi tu pawl nih Trump le a ttanhtu misual pawl kutchung in an chanh manh. Kawlram cu democracy uknak leiah bawhte bantuk ceo kan si rih ruangah atutiang MAH le ralkap uknak tthalo kutchung in kan chanh kho rih lo. Kan i zuam cuahmah liopi a si.\nLaimi lak zongah catang a nei lo nan degree (boih) a neimi tluk in thil tampi a theimi le mirang holh le Kawlholh a thiammi le politics le upadi kong a thei ngaimi an um ve ko. Nan cu bantuk minung cu hmuh ding an tlawmtuk. Laimi tam deuh cu cathiam lo kan si i upadi kong zong kan thei lo, politics kong zongah kan theihmi a tlawmtuk rih. Asinan hehtiah kan i tel ve kan chim len ve. Mah nih a chuahpi mi rawhralnak lawngte a si ko. Catang nei lo ralkap le ralbawi pawl nih meithal he kum tamtuk an kan uk tikah a sifak bik ramah kan i tel ve cang. An puarhrang i an bohngal tuk fawn. Saram bantuk thinlung put an nei. Fimcawnnak an nei lo i meithal lawng an i bochan tikah midang cungah zaangfahnak le upatnak zong an nei kho ti lo. Hruhru hranghrang in an nung cang. Mah bantuk phun cu Laimi lak zongah kan tampi ve.\nAtu zongkhi zoh ko hna u law cathiam lo le catang nei lo, zei huaha lo pawl nih fawh zanttim le zanlai ah anhnak in a bawi deuh le a fim deuh le cathiam deuh pawl cu phungning loin meithal he an tlaih len ko hna khi. Zeitluk ngaihchia le lungrawk dah a si. Kawlram tthangchonak ding caah hehtiah fak piin rian a ttuanmi lawngte an si. Laimi cathiam lo le zei huaha thei lomi nih pastor, vawlei lei hruaitu le cathiam le catang neimi pawl cu upat thiam hna u sih law an chimmi le an ttialmi ngaih le zulh khawh i zuam ko hna u sih. Kawl ralkap bantuk in volhpamh le biachia kha hman cu ngol cang hna u sih. Nan nu le nan pa nih sianginn kai u tiah an rak in fial len hna lioah nan kai duh ti lo i atu cu facebook ah cathiam le catang nei le a theimi nih ca kan ttialmi hi rel u law a lakka tein fimnak rak i lak ko u/rak cawng ko u.\nZei huaha thei lomi le catang nei lo pawl nih US politics le Kawlram politics an mongh ruangah Kawlram politics cu lungpang cungah a tla cang. Atu hi hehtiah kan dawh lio, chanh kan i zuam cuahmah liopi a si. US politics cu Biden le a ttanhtu pawl nih an chanh manh cang i lungpang cungah a tlakpi tupa a bia an ceih cuahmah liopi a si. Laimi, cathiam lo le zei huaha thei lomi cu politics ah ralring te le fimkhur tein i tel cang hna u. Politics cu a theimi le a cawngmi le a thiammi nih mawng ko hna seh. A thei lomi le a cawng lomi le a rel lomi cu a hnulei te ah i cit sawhsawh ve ding a si ko.\nRalkap cathiam lo le catang nei lo pawl nih meithal he Kawlram politics cu kum 60 leng nawn an mongh ruangah a lamkip in kan rawk dih cang. Cuve bantuk in Laimi cathiam lo le zei huaha thei lo pawl nih uk dih nan kan duh ruangah le politics ah nan i tel tuk ve ruangah kan thangcho lo i kan lam a tluang ti lo hi. Catang nei lo le zei huaha a thei lomi pawl nawl nan neih tuk le nan i thlak tuk ruangah Laimi kan zatlang nun a rawk dih i a lamkip in kan thangcho kho lo. Ka pehtthan te lai. Credit: Saya Van Tum\n← Khah rak share cio uh! Tuzaan Liatlanglei a cawlcangmi hna biathli\nPresident Biden Nih Kawlram Kongah Siaherhnak Nganpi A Ngei Ti Alang →


Awṭha Pu Bawi Thiang Bik Le Pi Naomi Par Tha Sung Nih An Hlathar A Chuak An Thiam Kho Taktak – Chin World News Evening\nMarch 12, 2020 March 12, 2020 Salai Van Music and Videos\nLaimi nih Gospel singer awṭha kan i ngeihmi nupa hna pahnih Pu Bawi Thiang Bik le Pi Naomi Par Tha Sung nih Glory Children Home ngakṭah hna zokhenhnak caah tiin “Thangṭhat A Phu” timi Album an chuahmi chungah aa telmi thangṭhatnak “A Sinak Ka Hngalh” timi Deut an sakmi cu mipi ngaih khawh dingin an vun thlah cang. An thiam kho taktak. Cun an hlabia hrimhrim aṭha tuk. Hlaphuahtu hi Ruth Tin Fam a si i amah hi Glory Children Home ah rianṭuantu pakhat a si tiah kan theih.\nAhla aṭha kho taktak rak ngai cio hmanh uh! Cun hlasakthiam Bawi Thiang Bik nupa zong an thiam chin lengmang Pathian nih ahman chin lengmang hna. Bawi Thiang Bik Le Noami Par Tha Sung kum 2019 ah a ṭhiumhmi an si i tukum 2020 ah Fapa rosunglawi an ngeih i amin ah Bawi Tha Thang Thihlum tiah min an sak. Hi hna nupa hi Gospel singer Pathian thangṭhatnak hla lawnglawng a sami an si.\nCun Laimi hlasakthiam tampi an um i hlasakthiam veve a thiumhmi hi an um lem lo. An hlasakmi atangleiah kan chiah i ngaih khawh a si. Cun “Thangtthat A Phu” timi Album na kut cung i a rak phak tikah na kut rak samh ve dingin le Glory Children Home ngakṭah hna na sut na samh ve nak lai kan in sawm duh chih duh fawn hna.\nHika hi rak hmet law an hla ngaih khawh a si.\nAtulio Zawtnak Ṭihnung Coronavirus Minthar An Pekmi A Sullam Hi Na Thei Fiang Cang Maw? Ṭih A Nung Kho Taktak


Israel in Golan Heights ah kum tam ngai hmang pha maiti tawk – www.zanniat.info\n781 Laivum Thuthang\t5 years ago Web Admin 0\nKum khat lai laihnia a co hnua ah Golan Heights hnia ah Israel in maiti (oil) tam roh umhhnak tawk kio ai tunhnua kum tam ngai Israel ca tham tuhin ruathnak umh ii.\nAfek Oil and Gas company ai chief geologist Dr. Yuval Bartoc in Channel 2 thuthang ah a relhnak ah, “Kin reel li hnak ber heh lailung meter 350 dung in sah ii. Maisati umhmun lailung heh a tlangpui in meter 20 an 30 dung sah de ii. A poimawhhnak tu he tia lailung sah song ah a dim in maiti umh maan ii. Kin ling tuh poimawhhnak tu maiti heh lung song ah umh rori tihnak ii.” ti ii.\nGolan Heights ah hmun thum ah lai hnia co ai maiti tam roh tawk ngah kio i hang. Maiti heh tengki (barrel) in billion tam ngai suak thai ai, Israel in a kuulhnak veksen tham tuh ii. Israel in nisiar maiti heh barrel 270,000 dung hmang tio ii.\nIsrael in tipuithuanthum hnia ai mai hlivua tam ngai co pha tawk maanin Mediterranean tipuithuanthum dung ah company tam ngai ding bangin Golan hmun ah khai company tam ngai ding thai ii.\nHetin Golan ah maiti lang pha tawk napui he hmun heh Israel in thu nai ngaingai maw tihnak thu ah thubuai umh thai ii. Golan Heights heh Israel in Syria thawn a tawngdun hnua 1967 kum ah lang ngah kio awng ai laivum ram tam ngai in a lungkhim pui lo ii.


Rev. Dr. Rualuk: Phaisa Duh Tuk Hi Sualnak Vialte Hram A Si. – The Cherry Par\nRev. Dr. Rualuk: Phaisa Duh Tuk Hi Sualnak Vialte Hram A Si.\nMay 14, 2021 Cherry News\nPHAISA DUH TUK HI SUALNÂK VIALTE HRAM A SI (THE LOVE OF MONEY IS THE ROOT OF ALL KINDS OF EVIL)\n1Timote 5:10 ah “Phaisa duh tuk hi sualnâk vialte hram a si’ (The love of money is a root of all kinds of evil) tiah a rak timi hi a dik peng i a dik zungzal ko lai. A hlei khun in nihin kan boruak ah hin a dik khun ko rua!!\nA ngai ngai tiah Min Aung Hlain nih uknâk a â i mi tampi nunnâk thisen a luan i thinphâng thlalau le lungrethei vânsâng i kan umnâk zong hi a hrampi tak tak cu ‘Phaisa duhtuk ruangah’ a si.\nZeicatiah ram chung mipi nih kan covo a simi Kawlram ah a chuakmi sui le lungvar le thing țha țha le oil a phunphun hna ramdang ah zuar i phaisa relcawk lo hmuh le rum cu a duh tuk mi a si caah a si. Amah bangin âna a la khotu hei si u sih law Laimi Khristian chung zongah amah ban tuk tam nawn kan hei um ko hnga dah kaw.\nPhaisa duh tuk nâk nih minung nunnâk hi a uk ah cun midang an thih le an temtuar le an sifah le an harnâk hna cu an hmu bal ti lo. Ralhrâng tiah min an bunhmi ralkap le palik hna nih an inn ah an fuh hna i an tlaihmi le fak tak takin an hrem hnu ah cheu khat an nunnâk tiang a dih i cheukhat thongah an thlak i a fak bikmi hremnâk an pekmi hna zong hi phaisa an duhtuk ruangah leirawitu (dalan) hna nih an umnâk hmun hma an chimh hna ruang ah a si. A ngai ngai ti ah cun hi leirawitu dalan hna zong hi an miphun le an minung hawi an huat tuk hna ruangah a si theng lai lo, phaisa an duh tuk ruangah a si.\nCun lih fangfak bak a si tiah an hngalh ko bu le miphun le ram ca le an minung hawi caah thihnâk le fahnâk a pe khotu zong a si kho ko tiah an hngalh ko bu ah fb ah lih thawng a post lengmang mi zong hi a hrampi tak tak cu phaisa an duh tuk ruangah a si.\nKan ram buaibai ruangah ah Bank cheu khat ah phaisa kuat khawh a si lomi hi cânrem ah rak la in a hleihluat in phaisa kuat man an sânter i an lâkmi zong hi midang zawn ruah lo ruangah si theng loin phaisa duktuknâk nih a chuahpi mi theipar phun khat a si.\nMi za ah za dengmang Kristian (Khrihfa) a simi Chin State cu kawlram State vialte ah eihmuar a tamnâk bik State a si tiah an timi zong hi phaisa duh tuk ruangah a si tiah Baibal nih a chimmi hi a dik peng i a dik zungzal ko lai.\nPhaisa hi amah te ah cun sual a si lo.\nKan țuanman tein kan hmuh i kan duhherhmi kan i zalhnâk caah kan hmanmi phaisa hi a țha tak tak mi a si lio ah haukauhnâk lungput he kan țuan man a si lomi tiang ngeih duhnâk kan ngeih ah cun a palh kho lomi Baibal nih a chim bangin:-\nSualnak or țhatlonâk vialte hram a rak si tak tak ko. Judas Iskariot nih phaisa sawmthum ah a Bawipa a zuar i rawitu (dalan) ah ai cannâk zong kha a Bawipa a huat ruangah a si theng lai lo. Phaisa a duhtuk ruangah a si i a donghnâk ah amah tein a lei nunnâk zong a donghter i zungzal a mit lomi Hell mei ah a tu tiang a umnâk hi a si.\nNihin zong ah Laimi Kristian (Khrihfa) ai timi tampi cu phaisa duhtuknâk nih Judas Iskariot lam ah a kan kalpi cuahmah i mah le mi phun hawi a leirawitu dalan ah kan i canmi le FB ah Lih thawngthanhtu ah kan i canmi le a hleihluat in phaisa kuat man a latu ah kan i canmi le țuanman a si lomi tiang eihmuar lâk a duhmi le ziknawh a latu ah kan i canmi hi.\nBaibal nih a rak chimmi:-‘Phaisa duh tuk hi sualnâk vialte hram a si’ tiah a rak timi a tlintertu kan si.\nCucaah Baibal nih ‘Phaisa duh tuk hi sualnâk vialte hram a si’ tiah a rak timi hi a dik peng i a ding zungzal ko lai. Credit: Rev. Dr. Rual Uk\n← Kan nih cu Min Aung Hlaing doh in khuasik ruahsur lak ah zaan it sia rem lo in kan um\nALaw Bum Tlang Hram ah Ralhrang Ralkap 1000 Hrawng An I Pumh Cang →


Hringtu a nu Mee Mee Khel telh manh loin an fanu hniang te chuahni (Birthday) an lawm-VIDEO – Chin World News Evening\nOctober 17, 2020 October 17, 2020 Salai Van Myanmar News\nMyanmar ram hlasa minthang Mee Mee Khel cu cancer zawtnak in caan saupi aa thlopbul hnu ah October 16 ah Australia caan zaan sml 9:31pm ah a nunnak a liam. Mee Mee Khel cu Kum 37, a si i Khrihfa zumtu ṭha taktak a si. Atu bantukin mual a kan liam taak cu a pam tuk hringhran.\nAmah hi hnuk cancer stage (4) si i a cancer cells cu a ruh tiang a phan cang. Sizung ah caan saupi aa thlop hnu ah a thih hi a si. “Sibawi te nih a sau na nung lai lo an ka ti lio ahhin kan fale zong an ngakchiat tuk rih tikah keimah le kan pa cu kan ṭap len. Nain, keimah cu a lung ṭhawngmi ka si.\n“Ka nun chungah harsatnak tampi ka ton bal cang. Kan pa nih ka thi lai timi ruahnak ngei loin zeitin dah ka nun lai timi lawng ruah dingin a ka forhfial caah tlukrilh loin ka ṭhawnnak a si,” tiah Mee Mee Khel nih a rak chim.\nMee Mee Khel hi fa pathum ngeimi a si. A vaṭhing Htoo El Lynn he pakhat an ngei i, atu i a va pa he pahnih an ngeih. A vaṭhing Htoo El Lynn he an ngeihmi hi upa bik a si i, Htoo El Lynn sinah a um. Cun, a dang a fale pahnih cu Brice sinah an um.\nTuni October 17 hi a pasal Brice he an ngeihmi a ngakchia bik Narnia kum 5 a tlinnak chuahni a si. A fale caah a fak khun ko mu. Hringtu a nu Mee Mee Khel nih nizaan ah thih taak hna i tuni an fahniang chuahni a si. A pasal caah zeitluk in dah a fah lai mu. A fale a zoh hna ah a celh ve hrim lai lo. Bawipa tu nih an ngaihchiatnak hnem hram ko hna seh!\n#Happy_Birthday_Narnia 🎂ဒီနေ့ဟာ Brice + Mee Mee khe တို့ရဲ့ သမီးလေး Narnia ရဲ့ ၅ နှစ်ပြည့် မွေးနေ့ဖြစ်ပါတယ်။အမေဆုံးပြီး နောက်နေ့ဟာ သူ့မွေးနေ့ဆိုတော့….လူ့အနေနဲ့တော့…. ပြောမပြတတ်လောက်အောင် စိတ်မကောင်းဖြစ်ရပါတယ်။ဒါပေမယ့် အကောင်းဆုံးအဖေဖြစ်တဲ့ Brice လည်းရှိသလို ဘုရားက သမီးလေး တစ်သက်တာလုံးမှာ စောင့်မကွယ်ကာပို့ဆောင်ပေးမယ်ဆိုတာ ယုံကြည်ပါတယ်။Video Crd – Brice\nPosted by Sangpi on Friday, 16 October 2020


Nu Cu Harnak Tuar Ding Ah Hrin An Si | The Chin Express\nNu Cu Harnak Tuar Ding Ah Hrin An Si\nMay 11, 2017 Hniang Zi Capar [Opinion] 0\n“Nu cu harnak tuar ding ah hrin an si” tiah vawlei cung minthang Pastor John Piper nih a rak chim.\nNu a neek le zei a rel lo ruang ah siloin, nu hna nih an nun chung an i khinhmi rian a har tukning langhternak caah a chimmi a si.\nIndia mi ka hawipa nih voikhat cu “kan nu nau a pawi i fanu ngei ding kan si ahcun ka hrawhter lai” tiah a ka ti.\nKa lau tuk! Ziah? tiah ka hal. Fanu ka duh lo ruang ah siloin, innchungkhar khuasaknak ah NU an i temhning le an rian a rihning ka ruah tik ah, “keimah chung chuak fanu nih hi bantuk a tuar ve ding ka duh lo” tiah a ka leh!\nKhua tampi ka ruat! Zing dai hlan in a tho i pa farual thawh hlan ah rawl a hminh dih tawntu ka NU ka mithlam ah a hunh cuang ve.\nFale zohkhenhnak ah harnak a tuarmi phunphun, rul nih voihnih tiang a cuk nak hmapee hna le lo rian a ttuannak ah a mit aa hrawhmi hna ka mit thlam ah an hung cuang i ka nu dawtnak nih a thar in ka thinlung a hun kheh-khuai, mitthli a luang..\nHawi dang hohmanh um lonak ah kal i fakpi in, va tthah ka duh. Asinain hmun rem a um lo caah kaa sum.\nKha ni chun nitlak, Ka mit kaa chinh poh ah rian hrang a tuannak ah thau can zong a ngei kho bal lomi ka Nu ttang ruh ko kha mit thlam ah an cuang!\nKa fale an cut zat in cun, kaa nuam ve te ko lai, tiah thlan hripi he rian hrang a tuan cuahmah lio caan zong ah, hmai panh tein bia nuam a kan ruah kho pengtu, dawtu ka NU saduhthah zeitik tal ah tlin kho te hnga dik maw…\nPastor Hrambik Lian


nghakchia nu nih anu sin i biahalnak atuahmi hi rakrel cio hmanh uh ahman bak mi asi tiah ka ruah – Chin 7 News\nNghakchia nu pakhat bia chim mi hi thate in ruat hmanh. Nu le pa tampi nih kan ruah bal lo mi. bia hman ngai mi asi tungmi thil asi. nghakchia anu nih cun afanu cu an sin umpi mi zohkhenh dingin an chiah I, an len tak lengmang tawn.\nA nu le pa zong cu an buai ve ngai I, rian lei ah maw, aherhnak kip ah an chuak I, an fanu belte cu an sin umpi sinah an chiah ta tawn. vawi khat cu afanu nih cun ahringtu a nu sinah bia halnak atuah I, ka nu zeiruangah dah kan umpi sinah hin na ka chiah I, na ka lentak lengmang tawn tiah ati.\nAnu nih cun kafa kan I manhlo tuk ruangah pei asi cu tiah aleh. Afanu nih cun na sui thi, zungbunh le tumbul hna hi kan sin umpi sinah hin na chiah bal lo le tiah ati than. Anu nih cun kafa hi bantuk thilman fakmi le sungmi cu umpi hna sinah chiah phung asi lo teh tiah aleh than.\nAfanu nih cun asi ah cun keimah hi teh na suithi le zungbunh, tumbul nak in ka sunglawi lo deuh maw asi tiah ati I, anu nih cun lehawk zong athei tilo. Hi nghakchia nu nih anu sin I, bia halnak atuahmi hi capo zong alo asinain bia hman ngaimi thil asi.\nAtu lio nu cheukhat cu asungtuk mi kan fale cu sin um kan I lak riangmang I, hna ngam ngai in lentak kan hmang, kan fale cu mi zohkhenh ter dingah maw kan hrin hna. Azohkhenhtu ding cu anu le asi tiah keizong nih ka ruah.


NDLI: Indian Law Reports I.L.R. Rambhat v. Lakshman Chintaman Mayalay\nIndian Law Reports I.L.R. Rambhat v. Lakshman Chintaman Mayalay Indian Law Reports I.L.R. Rambhat v. Lakshman Chintaman Mayalay


US President Biden nih China ralchanh dingin Australia, India le Japan meeting a tuahpi hna lai | THE CHIN EXPRESS\nUS President Biden nih China ralchanh dingin Australia, India le Japan meeting a tuahpi hna lai\nUS President Joe Biden nih China ralchanh dingin Australia, India le Japan meeting a tuahpi hna lai. Biden nih avoi 1nak bik meeting a tuahpi hna si lai.\nNa rel cang maw? US Chinmi $1,400 cio bawmhnak kan ngah lai (hmet)\nAsia rili (Indo-Pacific) ah China a lor tuk cang caah atu bantukin China ralchanh dingin ram ṭhawngṭha 4 meeting tuah an timh hi si.\nUS President Zung (White House) nih, “hmai zarh ah President Joe Biden nih ram 3 hruaitu pawl he online meeting a tuah lai,” tiah a thanh.\nMah ram 4 hi 2007 ahkhan ṭangṭi dingin khua an rak khaang cang nain Australia le India nih ‘China a thin kan phawh sual lai’ ti an phan caah an ṭul.\nPresident hlun Donald Trump nih ram 4 ṭanṭinak cu a nunter ṭhan. Australia cu hnulei aa thawnnak sau ngai cang nain India cu ramri kongah naite kha China he an i thahnawn caah hmai a nor chin lio asi.\nMah kong he pehtlai in China Ramdang Vuanci Wang Yi nih, “US nih ramdang he pehtlaihnak nai titer riangmang in na kutdong in kulh hme tete na ser,” tiah a mawhchiat.\nOctober thla ahkhan US, India le Japan raltuk cawnnak tuah lio ah India nih Australia a sawm ve. Mah ram 4 hi 2007 hnu in avoi 1nak bik raltuk an cawnṭi asi. – India nih biatak tein China ralchanh le thlak a duh.\nJapan rili kaupi zong China nih ‘keimah ta’ tiin a chuh caah Japan a thin lin tuk i biatak tein a cawlcang ve.\nUS zong nih China a ṭhawn tuk ding hi a ṭih tuk ve caah rialdit dingin China cozah a huami ram ṭhawngṭha 3 aa ruaih hna hi si.


Facang phorh a ngah lo caah Paletwa ah aa dormi ralzaam 2,000 leng zei bawmhnak hmanh an hmu rih lo | The Chin Express\nRal ruangah Paletwa khua ah aa dormi ralzaam 2,010 an um i an umnak zarh 1 leng si cang nain bawmhnak zeihmanh an hmu rih lo.\nRalzaam pawl cu bawmh duh ahcun facang siloin tangka tu in bawmh ah a ttha deuh lai tiah Paletwa peng ukbawi nih a chim.\n“Inn ngeitu hmanh facang a ngei lo i zeitin dah khualtlung cu a cawm khawh hna lai. Paletwa caah Samee zong ah facang a um. Sitwe zong ah facang a um ko. Nain, nan theih cio bantuk in zeiti hmanh in phorh kan ngah lo.\n“Ralkap sinah bawmh kan hal i facang tun 200 kan ngah. Mah facang zong cu cozah rianttuan zung le sang kip ah kan phawt cio i a dih cang.\n“Facang phorhnak lam a um lo. Atu hi Hna Ma Dar khuate pawnghrawng ah facang cawkawk a ummi paoh kan cawk i cutin kan cal. Facang chia hi tun 1 ah Kyats 75,000 in 150,000 tiang an hauh. Ralzaam pawl hi bawmh nan duh tak ko hna ahcun tangka a ttha deuh,” tiah Paletwa peng ukbawi U Aung Law Ha nih a chim.\nFebruary 4 thok in a dang peng pawl he tlunkalnak lam a pih pinah internet zong an phihmi Paletwa khua ah facang a dih i, a um chom facang zong a man fah tuk caah khuami harnak an tong.\n“Ka lungttha lo tuk. Kan daihthlanhmi hna a lo. Ralzaam minung 2,000 leng zong Paletwa khua na phaknak zarh 2 hrawng si cang i zei bawmhnak hmanh an hmu lo,” tiah ralzaam bawmhnak ah a cawlcang vemi khuami pakhat nih a chim.\nPaletwa peng ralzaam pawl bawmhnak pek a duhmi nih 09262642344 ah pehtlaih khawh a si. – Khumi Media


RALHRANG NIH CHUNGKHAR MINUNG PALI AN KAHTHAH HNA – The Chinlung Post\nZahanzan ah Kalaymyo Inyakung sang ah chungkhar umnak inn pakhat ah minung pali kahthah an si. Hi konghe pehtlaiin pawngkam a ummi minung pakhat nih a chimmi cu ralhrang kawlralkap pawl hna cu motor panga in an rak phan. An inn cu an kulh dih hnu ah lungin an cheh hna. Cutik ah inn chungin minung pakhat nih chuak uh tiah a au i, minung an rak chuak.\nThawngpang dang: Ralzam minung pasarih renglo an nunnak aliam cang. Chinram Mindat ah ralzam pawl hna a zohkhanhtu sibawi an um lo caah minung pasarih nak tlawmlo an nunnak aliam cang tiah theih asi. Mindat ralzam hna cu atu hi sii ai lei an chanbau cang. Khuachung ah sii cawk ah a kalmi minung panga zong ralhrang kawlralkap hna nih an tlaih cang hna tiah an langhter chih.


HMUN KAUPI ZONG KUM 30 CAAH KAWLNU AN HLENH CANG, – The Chinlung Post\nThanTlang khua kan fanu ruak vui kong theih cu lung afak ko. Miphun a dawtu hna khoika dah nan um ne in ti hna ning law, asi loah hei cawl cang sual uhlaw tu lio ah cun Nawl nan ngei ve rih tung lo ii nawlngei tu nih dantat le Biaceih le Thong thlak tiang nan tong hoi hnga.Kan chin ram ah thil a cang mi tete zoh tik ah Miphun lungfim a cu hrim ko cang hih.\nThantlang Sizung lam thlang lei vawlei hmun kaupi zong kum 30 ca in kawl nu an hlenh cang, midang dang kawl zong nih an hlan chap te lai.Pupa ram cheu khat le Cozah nih zung kansak lai an ti ah Cunglei nawlngeih nak in an let ter mi an um lio ah cheukhat inn le lo tiang hrawh piak an si hoi.Kum 70 chung cozah planning in lam cawhpiak ding lam thluan cheukhat zong kum nga cung ah let piak in lam dang ah cawh le pemh asi hoi.\nCozah rian sawknak kong ah le anih cu Vuanci minung asi,anih cu Nyapyidaw lei iin an van khenh mi asi,a nih cu MP a nih minung asi le pek lo awk an tha lo ti asi hoi.Mipi Me thla cu le vote ngei tu covo a thlam ngai cang ko hih.2020 thim nak cu mipi vote thla tu nih nawl ngeih khawh ve nak ding ah Nawlngei tu thim tiloin riantuan tu thim cang ding an si. Credit: Johnf Thawng\nRelchih:US President Donald Trump cu sizung in a chuak cang. A chuahpah ahhin mask ai vuah i, mipi hna cu akutpi um thump up atuah hna. Asinain thawnglatu pawl biahalnak cu pakhat hmanh lehnak atuah hna lo. Trump cu White House ah thatein zohkhanh le thlopbul a si lai tiah amah a zohkhanhtu sibawi pa nih a chim. Trump cu thatein siphung ning bangin a chuak ko i, thatein zohkhanh asi lai tiah achimchih.\nDonald Trump nih sizung in a chuah hnu ah cabia attial mi cu ka tthatuk cang, zawtnak coivid hi rak ttihin nan thintur hlah seh, nan nunnak kha tihphannak in i teiter hlah uh. Trump Admin hna nih a khamnak sii biapi kan buaipi cuahmah lio asi ko. Kum 20 nak in ka ttha deuh tuk tiah a chim. Cun Campaign zong kan thok tthan ko lai fake news hna nih ahman lomi poll pin an langhter lai lo tiah a chim.\nSoiseltu hna nih Trump cu sizung in a chuah tuantuk palia i, zawtnak zong akarhter lai. Zawtnak atihnung lonak kong a chimmi nih hin midang pawl ralrinlonak atuah hna khi asi. Amah bantukin mipi hna hi zohkhanhnak ttha an ngei lo, Trump biachim hi i zumhsual afawituk tiah an langhter. Pathian nih kan thlacamnak aa kan leh i, thlacamnak thawngin a dam tuanhnak hi asi ko tiah amah a dirkamhtu hna nih an ti ve.\nAtu bantukin President Donald Trump sizung a vun chuah bak in Stock Exchange 10 cu a vun zuang colh ko tah Politico nih a langhter. Trump cu a ralaimi ni 15 ah Biden he debate tuah ding an si i, hi zongah kal ai tim ko nain sibawi te biachahnak nawl asi te lai tiah an chim. Hi konghe pehtlaiin biden zong nih a timi cu debate hi kan ngei ko lai.Sihmanhsehlaw thiamsang hna le sibawi te hna nih a him ko tiah an timi cungah asi lai tiah a chimpin ah Trump sizung in a chuahnak zong a lawmhpi i, ralring tein um ko law tiah bia zong a cah chih.Hi konghe pehtlaiin White House Press Secy Keilaygh McEnancy le Chah Gilmartin cun Karoline Leavitt hna cu zawtnak an ngei tiah CNN nih a langhter.


Mei Inn Zi-nan Rawn Cia In - THE CHINLAND POST\nHakha Demonstration March 1, 2021/ The Chinalnd Post\nBawi Vung Thang| TCP-Hakha| 2021 March 4| 1st February 2021 ah Ral bawi zik Min Aung Hlaing hruai mi ralkap bu nih kawl ram nawl ngeihnak cu an lak. State Administration Council (SAC) tiah an min an i bunh. Cu ralkap (SAC) nih cathanh a chuah ning ah cun 2008 kawlram phunghram ning in ram rualremlonak (emergency) ruang ah Ram hruaitu (President) nih nawlngeihnak cu ralkap sin ah kum (1) a pek chung tiah a thanh. 2008 phunghram Dal (11) cang (410) nak ah cun ram chung ah 2008 phunghram ning in rian tuan khawh ti lo (silole) buainak a um ah cun cu he aa pehtlai mi bu hruaitu nih thang a thanh lai. Cu hnu ah President nih a herh a ti hnu ah National Defense and Security Council (Ralkap bu) he caihkhannak a ngei lai i phungphai (law) bantuk a si mi a chuah khawh. A tawinak in cun ram President lawng nih State emergency a tuah khawh. Asinain a tu ah President Win Myit nih State Emergency cathanh a tuah mi a um lo. Vice President Myit Shwe sin ah Acting President rian a kinhnak nak ca zong a um lo. Cu leng ah 2008 Phunghram dal (3) nak cang (71) ah President cu Pyidaungsu Htuttaw kuzale cheu-li-cheu-khat min thut i cheu-thum-cheu-khat hnathlak hnu lawng ah a sualnak kawl khawh a si. Cu bantuk in President Win Myit a sual kawl i sualnak a ngei mi zong a si lo. Cucaah a tu ralkap nih uknak a lak mi cu 2008 phunghram he a kalh tiah ti khawh a si.\nRalkap nih uknak an lak ning a hman lo caah mipi nih 2020 general election ah kan thim mi hna Member of Parliament (MP) hna nih Committee Representing Pyidaungsu Hluttaw (CRPH) bu cu mipi aiawh tu ding bu ah 5th February 2021 ah an dirh. CRPH nih SAC cu ruru hranghrang in khua a sa, mi hrem, mi that, le ral ram bantuk ah a ser cang tiah a ti caah 1st March 2021 ah cun Terrorist group an si cang tiah thawng a thanh. 28th February 2021 suimilamm 9:18 PM ah Reuters News nih cun a tlam bik mi nung (21) an thi i mi nung (30) hliamma an tong tiah a thanh. Social Media ah cun hi nak in tam deuh pi an si. Ralkap uknak duh lo ruang ah a nun nak a liam mi an tam deuh deuh mi pi an thawng deuh deuh ve ralkap zong an ru hrang chin ve. Hakha kha zong ah 1st March 2021 ah cun ti he tears gas he raba kawn he an kan kah ve. Mino zong (30) leng an tleih hna. Tear gas nih fak ngai in a kut mi zong an um. Ralkap nih an vel mi zong an um len. Hi bantuk in kan hmai ah temh in nak a tuar mi le thisen a phah mi hna le nunnak a liam mi hna kan hawi le kan u kan nau kan far le an dih lak cung ah kan ngeih a chia i kan thin zong a lin. An in tuar mi a lak a si lo nak ding caah mino kan dih lak rian ngan pi kan ngei ve. Philh awk an tha lo.\nA tu generation X, Y, le Z nih kan doh mi ral le kan kal pi mi lam thluan hi a dih dongh tiang peh zulh a herh. 1962 ah U Ne Win hrui mi ralkap nih a tu ban tuk in uknak a lak. Cu lio ah generation X pawl nih an rak doh. A dongh tiang an kal pi kho lo. 1988 ah voi khat generation Y pawl nih an thawh pi than. A dongh tiang an kal pi kho than lo. A tu 2021 ah an mah nih a tial cio mi phunghram pi (mipi hmanh nih kan duh na lo bu in kan zulhmi) cu an buar rialmal i an mah le chungkhar that nak ca lawng ruah in hriamnam bochan in uknak cu an lak than. Hi thil an tuah mi cu zoh sawhsawh awk le ngeihthiam awk thil an si hrim lo. Generation Z nih kan tei hlan lo nan kan hruai lai. Kan tei hlan lo kan doh lai. 62 ah kan pu/pa le an thah hna. 88 ah kan U le tampi an thah than hna. 21 ah generation Z tampi an thah than cang hna. 21 ah hi bantuk uknak kan tei lo ah cun next generation pawl lam cung an phan than lai i an nunnak a liam rih lai. Cucaah tu tan cu kan tei hlan tiang kan doh hrim hrim ding a si.\nRalkap cu hriamnam an i bochan. Kan nih cun fimnak kan i bochan. Ralkap uknak tha lo ral kan doh tik ah nonviolence fimnak kan i bochan. Kan hriamnam cu Civil Disobedience Movement (CDM) a si. Phundang in kan chim ah cun SAC nih khua a khan mi le nawl a chuah mi zei hmah zulh lo ding a si. Zung kai uh an ti ah cun zung kai lo ding. Rian an kan pek ah cun cohlan lo ding. Kal uh an ti ah cun um ding. Um uh an ti ah cun kal ding. An nawl zei hmanh ngeih lo zulh lo ding. An rian tuan nak tlamtlin ter lo ding kha a bia pi mi cu a si. Hi bantuk thil kan tuah lai tik ah ralkap nih hramhram in tuah ter le tuan ter zong a um. Thil fawi mi cu a si lo. Sihmanhsehlaw mah leng in mipi nih hriamnam tha kan ngei rih lo. Fimkhur tein tuah a herh ve. Hi CDM kan hlawh a tlin ah cun kan tei khawh ko lai. Khat lei kap in kan chim than ah cun mah pum pak runvennak caah a dang hriamnam zong kan i ral rin ding a si ve. A kar lak ah zei thil kan ton lai chim khawh a si lo caah a tha bik le a chia bik kan ton ding ruah chih in kan i thimh tuah a herh.\nRalkap uk nak tha lo hi a ci hmih a hau. Hriamnam kan ngei ai pat tiin kan duh tik poh ah uk nak kan lak lai i mipi kan ke tang ah kan chiah khawh hna ti mi ruahnak hrim hrim kan thio a herh. Ralkap uknak tha lo a nun ter tu a hram pi pathum a um tiah ka zumh. Cu hna cu Hriamnam, phaisa (U Paing company), le political party (USDP) an si. 2008 phunghram pi hrimhrim nih a thawn ter ti khawh zong a si. A tu tan ah cun 2008 phunghram cu um rih ko seh law a cung pathum kong tu hi lanhter ka duh deuh. Hriamnam – ralkap nih hrimnam cu tayavun (legal) tein thleihnak nawl an ngei. Phaisa – U Paing company in phaisa tam pi an hmuh. Party – party in mi an lem. Ramkhel ah an i thlak khawh. Hi pathum hi hrawh piak a herh. Justice for Myanmar zong nih ralkap phaisa an hmuhnak company pawl cazin a chuah. Cu hna cu cawk lo ding le hman lo ding. Justice for Myanmar facebook page ah zoh khawh a si. An phaisa hmuhnak kan phih khawh ah cun zei rian hmanh an tuan kho ti lai lo. Cun an party ah i tel lo ding. Me pek lo ding. Ho hmanh nih kan dir pi hna lo cun an party tha zang a ngei lai lo. An Hriamnam bel cu chuh khawh a si lai lo. Sihmanhsehlaw a dang in control khawh nak lam tam pi a um ko (e.g. phungphai le mipi nih hriamnam ngeihnak nawl pek tbt). A bik in an phaisa hmuhnak phih piak le an mah he i fonh lo ding a biapi tuk. Cucu kan hriamnam tha bik daihnak (nonviolence) tein Ralkap uknak tha lo a ci kan hmih khawhnak lam pakhat a si ve.\nA tu kan caan cu kan tei lai maw tei lai lo? tiah bia hal nak um ding a si ti lo. “Kan tei hlan kan doh lai” timi lung put he mipi dih lak i bomh in kan doh ding a si. Kan tei hrimhrim a herh. A ho poh kan i tel a biapi tuk. Hi ral kan dohnak ah kan ton ding thil theih khawh si lo. Kan ruahnak leng in a fawi kho. A har kho. Cucaah Generation X, Y le Z hna nih kan mei in zi-nan rawn cia in kan chiah a herh. Bible caah kan hmuh bang nupi thi pa a rat lio i mei inn zi-naan rawn cio in a chia mi lawng nih nupi thit puai ah an luh khawh bantuk in hi kan doh mi ralkap uknak tha lo kan tei khawh i teinak puai kan tuah tik ah kan dih lak kan i tel khawh nak hnga kan mei inn zi-nan rawn cia ding in kan sawm hna. Kan Tei Hrim Lai!\nPrevious Theih A Herhmi- HCMF le Ralkap SAC Ton Biaruahnak\nNext Sweden Ram Chinmi CDM Ca Cawlcanghnak


By:Tin Duh Thang’Pu Zo Zam Ttial Mi A Si lo,Cun,Chinram le Miphun Tthat Na’ Duh Ahcun Tangka In Vote A Kawlmi Kha Ttih Hna! – Onlinenungak\nBy:Tin Duh Thang’Pu Zo Zam Ttial Mi A Si lo,Cun,Chinram le Miphun Tthat Na’ Duh Ahcun Tangka In Vote A Kawlmi Kha Ttih Hna!\nCHINRAM khuate lei ah party pakhat nih cun Tangka hmangin Jannah Kan vote uh tiah an chawhhnawh hna,mahpinah tuahpiak ding an kamh lulh hna,Tangka in vote a kawl mi paoh cu Miphun le ram a zuartu an si caah chin mi Kan RAL nganpi an si ti theih i an tangka zong laak lo ding, a la mi nan um cang,sihmanhseh vote hna hlah uh,mah cu nai ngaichih lailonak ding a si.\nPahnihnak:Zo Zan nih CNF pawl dirhmun feklo tiah a tial ti mi kha a mah a si lo,a mah Zo Zan hmanthlak Facebook Lem in an serpiak i mah nih cun a post, a post hmasa tu hi,Salai Lungthlitum a si i, a mah hi cu a si lo kho men,na in a neihnuam hawikawm zong si khawh a si.\nZo Zan a Lem cu CNLD chinchiahnak kha a chiah chih lai i, a tak cu,a chiah chih lai lo.A dik mi in vote kawl hi khrihfa mi nih Kan Herh I,mah cu Kan dir chuahnak ding a si ti theih ah a tha.\nIndonesia Nih Dai Tein Duhnak A langhtertu Mipi Tuk le Den le Thisen Chuah Tiang in Ralkap Cozah nih tuah lo ding in A Nawl.\nChina(Tuluk) Ram Kunming in Myanmar Ah A Rak Ttummi Vanlawng 5 Nih China Ralkap Maw An Phurh Hna Cyber Specialists Pawl Dah.


Ralhrang Kut In A Nunnak A Liammi Pu Rual Cung An Thlai Ning Le Athi Tiah Thawng An Thanh Hna Ning Thawng Athanh Tu Hna Nih Hin Laiholh Tein Athanh Hna.\nMain Editor November 11, 2021 Leave a Comment on Ralhrang Kut In A Nunnak A Liammi Pu Rual Cung An Thlai Ning Le Athi Tiah Thawng An Thanh Hna Ning Thawng Athanh Tu Hna Nih Hin Laiholh Tein Athanh Hna.\nRalhrang hna nih an tlaih nak hi Inn pawng I dum an tuah mi a ava zoh I arak kir leiah kah doh nak thawngpang an theih lio midang hi anzam dih I azam kho lomi putar le pitar hna inn ah ava lut u aluhnak inn cu ralhrang ah cun ralhrang nih an lut hnawh I CDF na si an ti I an akeng ah alamh, cu hnu ah cun amit an hmuh I an kal pi hi asi tiah anu pi nih cun achim.\nAn tlaih hnu in thlakhat aruah hnu ah apa sin ah na fapa cu athi cang ralkap pawl nih an tuk an velhnak ah athi cang kawl duh len ti hlah tiah phone in an chawnh. Phone achon tu hi ahi asi zong an thei lo aphone no zong an thei lo nain Lai holh(Hakha) holh tein a kan chawnh tiah anu pi nih cun achim.\nCucaah Pu Rual Cung nih a kaltakmi a nupi le a fale pathum hna caah kanmah ti khawhtawk cio kutsamh dingin Jesuh min in kan in sawm hna. A tlawm,tam ah khan si loin dawtnak le zawnruahnak lungthin he na kut na samhmi cungah kan i lawm tuk ko hnga!\nKutsamh ve a duhmi nih tangka kuatnak ding cu.\nThiang Cung: 3173891091 (US)\nTha Chin: 0475436647 (Australia)\nSiang Lian Tum: 821046717003 (S.Korea)\nA cunglei number kan taarmi ah pehtlaihnak a remcang lomi kan um ahcun kan page inbox ah hal khawh peng kan si. Kutsamh caan hi Nov 30, 2021 tiang onh a si lai i mah chung i kutsamhmi cu a dihlak in Pu Rual Cung nih a kaltakmi a chungkhar sinah kuat a si lai. Note: Australia le S.Korea hi tangka kuatnak si loin kutsamh a duhmi nih pehtlaihnak number a si lai. Tlawmte kan timi kha mi pakhat caah cun tampi a rak si tawn. Mi tampi nih an hmuh cio nak lai rak share ve mu.Cabia Laknak the Chin post\nBreaking News: Hakha Khuathar Pu Mang Cin Cu A Umnak Inn Ah Tuzaan Kha Meithal In An Kah →\n← Min Aung Hlaing Hi Mipi Nih An Ka Tanpi Ngai Ko Rua Tiah Aaruat Mipi Nih An Duh Lo hi Athei Rua Lo


Tuluk Ram Kan Unau Dim Neih Thawngpang Fiang. – Kawltu Team\nTuluk Ram Kan Unau Dim Neih Thawngpang Fiang.\nNu Dim Awi Vung cu tuluk ram ah pum pawcawm nak caah a kalmi ais ii atuhi Tuluk ram Shweli siizung ah aum lio asi. Asinain zohkhenhtu dingah bohchan ding minung pakhat hmanh angei hnalo. A nunnak caah thawchuah ding a zatawk hmanh angeilo, cu caah siibawi te nih a thihlonak ding fangfang oxygen he an chiah. Dim Dim cu a zual tuk nain thlopnak phaisa a ngei lo tiah an chim.\nHi Dim Dim (a ID tha tein zoh tik ah Dim Neih CIIN ti a si rua) an timi nute kawlholh zong a thiamlo ti asi. Tuluk ram i a riantuannak inn ah a zawt tikah inn ngeitu nih tuanvo an la duh lo. A zawt hnu zarhkhat hrawng ah a puaisa te a chonh hna nain a puaisa te zong nih tuanvo an la duh lo. A dang a hawile puaisa nu sinah zarhkhat hrawng a va um. Puaisa nu nih a zaangfak tuk i siizong a pek nain a dinh duh lo. Rawl zong tha tein a pek nain zarhkhat ah voihnih lawng rawl a ei. Puaisa nu inn ah hmaikhat loin zarhhnih hrawng aum hnu ah a mah tein Shweli leiah a rak kir.\nLampi ahcun a zawtnak le a tha umlonak he a phua dih i mawtaw cungah lungfim loin aum. Mawtaw mawng nihcun lamkam ah a rak chiah tak ve. Hiti lungfim loin lamkam ah an rak hmuh hnu ah Shweli siizung ah an rak chiah hi asi. Siizung an chiah zong ah a zohkhenhtu an um hlei lo. A thaw a cah lo ding fangfang oxygen he an rak chiah. Cu caah zumtu hna nih thlacam in kan unau nu hi bawm cio kohna usih. Vedio a tanglei ah vun zoh chih khawh asilai.\nAtanglei hladawh vun ngai chih: Saya David Lah nih aphuahmi hla cu attha kho lawlaw bak khi siko. Anih hi hla tampi a phuah cang, zumtu ttha asi bantuk in ahmuhton mi thil vialte zoh in hi hla hi aphuahmi asi. A tutan hla aphuahmi hi hawikom harnak atong cuahmah mi sinah thazaang peknak hla te asi. A tawifian nak kan chim asi ahcun harnak chung na um asi ahcun lungdongh loin thotthan. Minung nunnak hi raldoh bantuk asi caah na sungh canah na thachia hlah minung phung a siko, asinain teinak tung phanh khawh khi izuam.\n← Kan Lainu Vashty Puii Nih Mizo Hla A Sak Mi Cu A Mak Ko.\nNilen Cung Thil Cangmi Cu Zangfak Tein Aw. →


***Vakok.Lian***: Nunphung Le Biaknak\n2001 kum October thla dih lai te ah asi.\nVoi dang tawn bang in zing zing khat cu khua dei lai te ah ka minu le ka fapa tuah mi Japan sushi pawl kha dawr dangdang ah kuat ding in kaa thawh. Lam tonnak pakhat ah mei sen a si ca-ah ka hmai ah mawtaka pahnih an rak dir chung cang.\nKei zong ka mawtaka barik ka lamh zokzok tikah ka hmai nu ka pah dengmang. Cu ah cun ruah lo pi ah ka hmai dirmi mawtaka hnu lei kuang lengah aa thlai ko mi minung kut ka hmuh. Mawtaka mei in ka cerh i, ttha tein ka zoh tthan tikah minung kut taktak asi ca-ah ka lau ngaingai. A minung pum cu a chungah a um i, a keh lei kut kha a chin an khar mi nih a nenh chih ca-ah a leng ah a chuak i, aa thlai ko. Ttha tein ka zoh tikah ngakchia kum 12 le 15 kar hrawng asi lai. Mirang asi. A jacket angki ban a hlim caah a suimilam ttha tein hmuh khawh asi.\nMawtaka mawngtu ka vun ngiat tikah mi nak nu asi. Kum 30 le 40 kar asi lai. A mawtaka keh lei thlalang chung in ka vun bih tikah rengh nawn in a rak ka zoh ve kha ka hmuh. Ka mit cu a mawtaka hnu lei ah ka tthial hnu ah cu nu cu ka vun zoh tthan tikah fak deuh in a mit a vun ka rengh. “Mi that nu naa hliah te lai, “tiah ka lung thli in ka hro.\nHi kong hi cu palik chimh lo ah a ttha lai lo. Minak pawl hi an sual tuk tawn. Keimah hrimhrim te zan ttim ah pakhat pa nih pistol in a rak ka bawh i, Dr. Vumson inn pawngah damiah a rak ka ttaih. Tangka pek awk ka ngeih lo caah a pistol cun a ka kah. Khuazing Pathian nih aa rel lai lo, a ti caah a ka nganh. A rak ka nolh tthan nain a kuan a dih ca-ah thihnak in ka rak luat. Sertu Pathian a min thangtthat si zungzal koseh!\nHi bantuk a pipa mi bia hi palik chimh lo ah a ttha lai lo. Asinain keimah nih chimh ahcun ka buai tuk sual lai. An mah le an mah i chim ko hna seh, tiah ka hnu lei ah ka hei bih tikah mirang pa nih a rak ka zulh ko kha ka hmuh. Si bak seh. Mi that tu cu minak asi. A thah mi cu mirang asi. Mirang pa nih a hmuh ahcun a ing bal lai lo. Khi pa nih hmu seh law a mah nih tuaktan dih seh, tiah ka mawtaka cu lam kam ah a dir lai bantuk in ka tthial i, ka hnu lei mirang pa cu ka kenh.\nKa lungtthli cun; “Minak nu na mui te rup loin saram thinlung na ngei, cei ko”. Cu ti cun ka tuah mi a ttha ngai, ka thiam ngai, ti mi lung sinak he cun an hnu lei in ka zulh hna.\nA rauh hlan ah mirang pa cu keh lei townhouse pawl umnak dum chungah a lut. Mi that nu hnu lei ah a zul mi cu abik in kei mah ka si tthan hoi. Ka vun naih deuh tlawmpal ah awrh lei lam tte ah a ka pial tak. Khua zong a hung dei deng cang. Khua dei hlan ah a tuah hnga ding vialte a tuah a hau lai va si kaw mi tam kalnak lam kaupi ah zeitin dah sau a kal ngam ti lai.\nKa thinlung cu biahalnak tampi he a vun i tuai tthan. Kha nu kha tlaih khawh colh a hau. Mirang pa nih khan kha nu mawtaka hnu lei i mithi kut kha a hmu lai maw, hmu lo. Hei hmu ko seh law, palik a chim hna lai maw? A chimh hna lo ahcun keimah cungah palik chimh ding ttuanvo a rak i khing tthan cang.\nHi kong hi cu a fiang tuk mi asi. Zan ttim ah minak nu nih mirang ngakchia pa kha a thah. A ruang cu theih khawh asi rih lo. Khua dei hlan ah khua leng kaa khatkhat ah a ruak kha va hlonh a timh. Mithi ruak kha rianrang tuk, hnawh tuk in a mawtaka hnu lei kuang chungah a khumh tikah a kut a khumh chih khawh lo a thei lo. Kha kha a van chiatnak cu asi i, kei nih ka hmuh. Cu nak fiang deuh mi thil a um kho ti lo. A fiang bak.\nAlak in mi fa va thah riangmang i, a thattu hmanh theih lo ahcun a thi mi caah a fak tuk.\nA tuah ngam ahcun ing ngam ve ko seh.\nAsinain ka pawngkam ah palik zung umnak ka hngal lo. Cu pin ah palik zung ka kawl ahcun nihin kan sushi tuahmi vialte pakpalawng ah an i cang dih kho. Dawr dangdang ah kuat an herh. Cu lawng ah thaizing kiptuh rawl ei awk kan ngei lai.\nHi bantuk thil tthalo tuah mi hmuh ko nain palik sin ripawt tuah lo ahcun Pathian hna hmanh ka tla lai lo. Cu pin ah minak pawl an lawr chin lengmang sual lai.\nSushi ttuannak dawr uktu pa ka chimh lai i, a mah nih tuaktan te ko seh.\nDawr ka phak tikah dawr uktu a phan rih lo. Asi ahcun dawr upa asi ve mi mirang nu ka va chimh lai, ka ti tikah a dang minak pa pakhat he bia an i ruah len ko. Sau nawn ka hngah hna nain an ngol hlei lo. Cu lio ah cun palik thuam aa thuam mi mirang pa pakhat dawr chungah a rak luh ka hmuh.\nVan tthat! Pathian khuakhan asi, tiin a sin ah ka va kal zokzok i, ka hmuh, ka ton mi a zapi kha cu palik pa cu ka va chimh.\nHi tluk a pipa mi, a biapi mi hi, palik pa nih cun kaa khat te lawng in;\n“Phang hlah,” a ka ti men. Ka thin cu a tur in a tur. Ka lung thli cun hi bantuk palik thathu pa celngel he hin kan va tong, a mah zong hi that si ve seh law a ttha hnga, ka ti.\n“Ziah palik na si lo maw, hi tluk a biapi mi zei ah na rel lo,” tiah ka hal tikah;\n“Mi zawn na ruahnak, na siaherhnak na ka chimh mi cungah kaa lawm. Khuazei ram mi dah na si,” ti tu in ka ram le ka miphun tu kha a hlathlai.\n“Barma mi ka si ko eh, cu cu a biapi lo eh,”tiah thin tawi nawn in ka leh.\nKa lungthli cun Bin laden te chung ah maw a ka rel hnga. Cu kong tham cu Texas lei Florida lei ah pei va hlat ding asi ko cu, tiah ka lung chung ah duak a hung chuak. Mi thatnu a luat cang lai hi ta, ti mi thinphannak nih a hun zulh colh tikah;\nVawlei pumpi dahra aa mer ti lo i hi tluk in ni thaizing ah thil a nuar hnga, a kal cang, a kal ko cang, timi lungdonghnak he ka lu cu a mah tein aa lei riahmah ko.\nCu ti um thiam lo, lung sivang in ka um mi kha palik pa nih a theih tikah a chim mi cu;\n“Unau pa, puai caan asi eh, ka hmuh na timi bantuk kha, hika dawr hmanh ah hin a um men lai dah kaw!”\nAize!!! Cu tluk cun maw ka theihhngalh mi a va tlawm ve. Khuazei ram mi dah na si, a ka ti lioah voidang tawn bang in “Chin ka si, “ka ti lo kha cu Pathian khuakhan asi, tiah ka ningzahnak cu ka Pathian ka hei cheuh. Ka cal kaa bengh bu in;\n“Asi ah cu ti mipi laulak in an kan tuah cu a ttha maw,”tiah ningzah pheng ah palik pa cu ka hal tthan.\nHi puai caan ah kha bantuk pawl kha zapi theih cia ah ruah asi,”tiah a vun ka leh tikah hluah vu kha hluah in ah chih len ko mi khi ka lo cang. Za seh! Ka hal chin lengmang lai, ka theihhngalh a tlawm tuknak a lang chin lengmang lai, ka ningzah a zual chin langmang lai. Za cang ko sawh seh!\nKrisamat hi kumpi kum khat chungah Krifa mi caah asunglawi bikmi puai asi i, December thla ah tuah asi cu zapi theih asi ko. Cu hlan deuh November thla ah “Thanks giving” puai asi. Ngeihchiah chawva pekchanh caan, hlut caan asi. Cu hlan deuh ah “Halloween” puai a um rih. October thla thih zan-November thla aa thawk ni asi. Kan Lairam i, “Thlai thar, Tho le Krisamat puai hna he pehtonh in cattialtu pahnih thum nih an ttial cang ko rua. Ka rel manh rih hna lo. Ka ngaithiam rih kun uh.\nHalloween, Thanksgiving le Christmas puai pathum hna hi caan caan khat chungah pehzulh tein tuah asi pinah a tuah tu cu Krifa asi mi an si tikah Krifa puai an si, tiah ruahpalh a fawi te. Halloween hi cu Krifa puai asi lo.\nHalloween puai hi kan hnu lei kum 2000 hrawngah Great Britain, Ireland le France ram hna ah an rak tuah hmasa, ti asi. Cu puai tuahnak ah a hruaitu hna cu tlang bawi luala pawl, tlang bawi pawl an si, ti asi. An tuahnak sullam cu, cu zan ah vulei ah a rak kir mi mithi thlarau muthla pawl conglawmhnak, upatnak puai asi.\nHlan chan minung hna nih hin Halloween zan ah hin a thi mi thlarau an nung tthan i lei cungah an vak, tiah an zumh. Cu zan ah cun mithi thlarau lawng siloin hnam pawl zong an i nuamh zan, an puai asi ve. Cu hnam hna i an hriamnam cu hmunphiah asi, ti asi. Palak hi zan mui lak ah i khon i den lo in a zuan khawhnak zoh hin palak hi hnam aiawh asi, tiah an ruah. Cu bantuk cun chimbu, ca u(utlak) le chizawh nak zong an si cio hna ti asi fawn.\nIrish tuanbia ah hin Jack timi pa a rak um i, khuachia a domi asi, an ti. A thih tikah vancung ah a kai kho lo. Tang ah a rak ttum tthan tikah khuachia nih an ttum ter duh lo ca-ah mei inn te aa van i, riakbu kawl ah a vak, ti asi. Cu a mei innte cu Jack O’lantern an ti i, puai tuahtu hna nih sunhsak ngai in an van ttheu.\nAtu chan puai tuah tu hna nih a cung lei kan chim mi vialte muithlam a len khawh ding caah hin a phunphun in an i thuam an i ttamh i, mipi lak zongah an vak ve ko.\nHi puai tuah tu hna hi Krifa zong an si ve ko. Krifa an sinain hi tiin Halloween puai an tuah hi cu, hlan lio an pupa zumhnak kha an nunphung pakhat can ah an kilven mi asi, tiah ka ruah.\nPosted by L.VanBlian_blogpost.com at 10:37 AM


A tu tan Tial Thang teinak A sunlawi khun nak! (MMA fans nih cu theih cia)! – Kawltu Team\nBreaking News Celebrity News Chin Mi Thawng Entertainment Lai News\nA tu tan Tial Thang teinak A sunlawi khun nak! (MMA fans nih cu theih cia)!\nKan Lai mi phun nih kan i porhlawt pi ngai mi Tial Thang nih a record thar a ser cang. Tial thang hi Pro MMA, One Championship ah hin voi 3 bak ai tthua cang i vawi khat te hmanh a sung rih lo. (3-0-0) hi a Pro MMA Record a si.\n8 march 2019 ah khan a voi khat nak Pro Debut a rak ngei i Rin Saroth cu 3×5 minute rounds tthuat ah Decision in a rak tei.\n2019 thiam thiam kum dongh lei December thla ni 6 ah, a voi 2 nak a rak i tthua. A rak i tthuat pi mi pa kha a thawng bak tiah an rak ti mi Woon Gyeom Kim a si. Kim he zong cun 3×5 minute rounds an i thua i Tial Thang nih Decision tho tho in a voi khat nak pa a tei bantuk in a tei ve.\nA tu tan a voi thumnak ai thuat hi zeiruang ahdah voidang nak in a sunglawi khun ti ahcun, Decision lo bak in a tei khawh.A tthuat pi mi Paul Lumihi cu Rounds a dih hlan ah a tei bak.Mah bantuk teinak hi, a tei nak a voi khat nak bak si. Ttha tein a rak ngia ve mi nih cun nan rak theih cang lai dah. Tial Thang nih hin a tu tan a voi 3 nak ai thuat nak thawng hin Pro MMA Records ah Finish ti mi Record thar ai ser thok nak bak a si. Tial Thang ca zong ah a sung lawi ngai lai cun Laimi dih lak nih Record thar ai ser mi cung ah kan lawmh pi. Thazaang pe chin leng mang ko hna usih.\n← Tial Cung Thang nih Indonesia Pa cu Lai Paih bak in a Tengh. Indonesia Pa a Zam Len. (VIDEO)\nKawlram kong ah Indonesia le Malaysia nih ASEAN special Meeting ngeih ding in bia an chim ve cang. →


Lenglei Zohnak Lawng In Mi Zumh Hlah Mi Soisel Hlah – My News\nLenglei Zohnak Lawng In Mi Zumh Hlah Mi Soisel Hlah\nadmin June 18, 2022 Leave a Comment on Lenglei Zohnak Lawng In Mi Zumh Hlah Mi Soisel Hlah\nMi pakhat khat kha lenglei zohnak lawng in Soisel thangchiat ding asi lo. Mi pakhat kha cubak na si ko tiah Biaceih rai asi lo. Dai zirziar an umtu ning pin lei ah, cawnglawmh nak lungthin aum tawn. Lunglawmh hmaipanh tein cawnglawmh nak pinlei ah a zertiam mi thinlung aum tawn ve. Aa dawh lo tuk mi muisam pin lei ah thinlung put aa dawh ngamsam tawn.\nMui dawh Iang nei si buin, lungthin a chia kha tuk mi an si tawn. Thuam thianghlim te he si hman sehlaw, lungthin a thurhnawm tuk mi an um tawn. Thilpuan thurhnawm ko hmanseh law, lungput thiangmi an um. Anka bia thlum te pinlei ah a chiakha tukmi thinlung an um theu. Abia a hrang ko nain, dawtnak zawnruah nak a ngei mi an tampi. A pawrhlawt tuk mi sinak pin lei ah thinlung le thluak ah a fara mi an si tawn ve. Aa pawr hlawt lo I aa auh fwan lo nain, ruahnak le lungthin pical mi an um.\nLenglei in aa nuam mi an lawh ko nain, chung lei in a ṭap ai hram mi an tampi. Pical ngai in khua tuaktan mi an lawh ko nain, an lungthin ram thlichia a tho mi an um. Lenglei in theihthiam ngai in chunglei in lungput ṭhalo an tampi. Dai tein an um I an holh lem lo nain, lungput thiang mi hna an um. An i auh tuk I aa porhlawt tuk ko nain zeihmanh a ngeih lo mi hna an um. Sifah santlaih lo Bantukin tein dai ziziar tein le mi hmaikhah lo bantuk in an um ko nain, a tak ram ah a ropui tuk mi an um ve. Cu caah mi pakhat kha lenglei zohnak lawng in soisel in a mual pho ti hlah.\nMilitary Council-in a mai ralkap pal a kai →\n← Khawsung lak operation nei dingin NUG Northern Regional Command Headquarters-in Commando special force a din


Hakha Mipi Uar An Um Kho Tak Tak Si,Nan Thil Tuahmi ah Upatnak Kan in Pek Hna! – Kawltu Team\nHakha Mipi Uar An Um Kho Tak Tak Si,Nan Thil Tuahmi ah Upatnak Kan in Pek Hna!\nRelchap: Mi Sakah Cia A Bawhmi Kan Si Sual Maw?Laitlang ummi nih ruah awk tlak tak tak a si.\nMarch 15, Salai Cung Hlei Thawng nih ralkap uknak duhlo langhternak ah mipi hmai a chimmi bia a tawinak in kan thlir mi asi.\nRalkap uknak duhlo langhter in nilin khua-al lak ah lam kan zawh lio ah innchung inn leng in a kan zoh sawhmi nan tam tuk. An tei ahcun kan khuachung um kan si ko caah a thlumhang kan tep ve lai ti a ruat mi kan tam lengluang. Kan khuachung ah milu 10000 hrawng kan um i 2000+… innchungkhar kan um nain nifatin lam azawh mi 200-300 lawng kan si peng. Innchungkhar pakhat ah milu pakhat tluk hmanh kan chuak lo. Mi sakah cia rak bawh hlah kan sin ah i tel in uknak thalo doh ve ding kan sawm.\nCrd- The Chinland Post (TCP)\nRelchap: CNF an chimchiat hna nak kong ah CNF Pu Htet Ni nih lehnak a tuah cang!\n← KIA le Kawl Ralhrang Kahdohnak A Fah Chin Caah Khuami 200 Hrawng An Zaam Cang!\nKan Lai pasalttha Peter le Van Ceu Thongthlak Dingin Taza An Cuai Hna! →


Tuluk Cozah Hi Cu A Poi Hringhran Ko Mu Atulio Zawtnak Ṭihnung Coronavirus Hi Tuluk Nih A Sermi A Si – Chin World News Evening\nAmerica Spy sungthoh thiamsang pawl hna nih Coronavirus ai thok nak a hram an kawl cuahmah. Nithin ni tiangah hi ruangah Coronavirus a chuak timi bia fek ter nak an tuah tak tak mi um rih lo. Asinain an zumh ning an chim ning ahcun China nih kum 7 saram thisen ah sii a pin mi A-seh ai tel mi pawl vialte an khomh mi hman in Neclear ser an i tinh. Cucu, America spy sungthok nih an theih.\nAmerica nih Taluk cozah sinah hi nan ser mi thil hi keimah nih kan cawk hna lai tiah voi tampi a thli tein arak hal hna. Asinain, Taluk nih an duh lo. A thli tein America Spy nih Company ah rian tuan tu pumpak pehtlaihnak a tuah hna. A thli tein Corona sii an ser mi pi cu mipi nih dur pakhat in a lak le USA Spy pawl sinah zuar a tinh. Cucu Taluk nih an theih nih an thei Security pawl nih mi pa cu meithal in a kah an i tinh. A tlik pi nak ah sii dur cu a thlak le a kuai. Cu ri thok cun atu Coronavirus hi a thok mi a si tiah an chim.\nKan theih bantukin hi Corona Virus ruangah thinphan in kan um sual maw. Thinphan ding zeihmanh a um lo. I ralrin bel te kan hau.Corona virus cu tlangrai bantuk a si ko. Hngakchia caah cun phan ding a um hrimhrim lo. Kum upa deuh pawl caah cun zei tlangrai pohpoh phan awk a um dih. A ruang cu kum upat deuh an si caah thisa a der deuh caah a si.\nKawlram le India. Kawlram le India cu a himmi ram tiah tuni tiang ah theih a si. Sekhaan ah i piah a herh maw. Biakinn te pawl ah Kawlram lei nan rak tlun ahcun Sibawi ah i piah u tiah thawng an thanh pah theu. Nan dam ko ahcun i piah a herh lo. Nan dam buin Sekhaan ah nan va i piah sawhsawh ahcun US ahcun nan Insurance le cozah Medicaid nih an liam piak hna lai lo.\nZeitik ah Sekhaan i piah a herh. Taklin, khuh, chungtlik, pawfah le i luak chuah, luakluak te pawl ah nan i piah zawkzawk lai. Tlangrai bantuk phun in na dam lo a si ahcun Sibawi na ton zawk a herh. Tuah a herhmi Kut tiang tein i tawl peng a herh. Na khuh na khuh ahcun midang zawnruahnak he na kaa na hup lai. Zei na tuah dih poh ah na kut na tawl peng lai. Midamlo pong na um i na kaa na hup a thathnem lo.\nNihin ni tiangah Coronavirus a dam ter kho tu tak tak sii an ser kho rih lo. An i zuam cuahmah lio lawngpi a si rih. Cu caah tlawmpal te na taksa a lin na khuh le na chungtlik tbk hna nan ngei ahcun siikhan ah a piak colh ko. Na luak chuah le pawfah ti bantuk zongah siikhan nan in i piak colh hna lai. Cun, na dam pah lo buin a leng hrimhrim ah na chuak lai lo.\nCorona Virus aa thoknak Wuhan he meng tampi aa hlatmi America zongah Virus cu a phan ko nain meng 2000 lawng aa hlatmi Myanmar ah a phanh lonak hi a mak ngaimi asi.Ngandamnak zung chimmi cu zumh awk a har tuk tiin an soisel len hna. Soiselnak le an zumh lo nak Comment an pekmi hna cu Wuhan he meng tampi aa hlatmi New York ah Virus a phan kho. Wuhan he meng 5300 hrawng aa hlatnak Italy zongah phan. A hlat or neihnak he zeihmanh aa san lai lo.


ZUAL KO, KAN FARNU NIH MUAL AA KAN LIAMTAK – The Chinlung Post\nRIP. Ngeihchiatnak thawng, Chin World Media thawngzamhnak ah rian a ttuanmi Mai Ling Hung Leng nih hi vawlei nunnak in mual aa kan liamtaak. Mai Ling Hung Leng a thihnak a ruang bik hi tulio zawtnak Covid in a si tiah an langhter. Hi konghe pehtlaiin Chin World Media lei nih an ngeihchiatnak zong an langhter. Tuzingah a nunnak aliam hi asi. Tantaakmi chungkhar bawipa nih nan ngeihchiatnak in hnem ko hna seh.\nKALAYMYO AH KHUABAWI PAHNIH MEITHAL IN AN KAH THAH HNA


Ram Hel Nih Shalom Thang Cu Bia An I Elnak Ah Namte In A Sawh I A Thi! – The Cherry Par\nUpdate Thar; Ram Hel Nih Shalom Thang Cu Bia An I Elnak Ah Namte In A Sawh I A Thi!\nGarland, TX ah kum (26) Ram Hel nih Shalom Thang cu bia an ielnak ah namte in a sawh i a thi. Palik nih Ram Hel cu an tleih i Garland palik thawnginn ah an chiah.\n← Hakha khuachung ah meithal thawng le bomb thawng peh zulh in a thang\nCNA, CDF zong kan ttih tuk hna ding a si lo! →


TUCHUN AH DONALD TRUMP NIH AMAH NAWLNGEIHNAK IN NAWL A CHUAH – The Chinlung Post\nThawngpang Bultan. President Trump nih tuchun ah President nawlngeihnak hmang in minsen a thut i, Executive Order a chuah. Ramdang mi hlan ah US citizen hna nih Covid-19 zawtnak khamhnak sii an tinco hmasa ding a si tiah a ti. Zawtnak khamhnak si cu US ah hmun 50000 ah ichunhnak tuah ding in timhlamhnak an ngei cang. Tuzarh chungah FDA nih approve a tuah lai tiah zumh a si.\nHealthcare worker pawl, tar zohkhenhnak ah a ummi hna le an riantuantu hna an chunh hmasa hna lai ti a si. US citizens paoh cu free in chunh a si lai. US President Inauguration Committee nih Joe Biden President si ding in cohlan ding le biakamnak tuah khawhnak caah Democrats hruaitu han nih resolution an tuahmi cu Republican hruaitu han nih an thah piak hna caah January 21 ah zeidah a cang lai timi chim awk a tha rih lo.\nBernie Sander nih avoi hnihnak Stimulus Check mipi sin a phak khawh lonak cu Democrats hruaitu pawl ruangah a si tiah tuchun a mawhchiat hna. Mipi an har lio ah bawmhnak pek dingmi politic celhnak i kan hmanmi hi a dik lo tiah a ti. President Donald Trump nih tuan deuh ah Coronavirus relief package $1.8 trillions pek dingah a rak chuahpi nain Democrats pawl nih an i duhter loh. Atu cu mahnak in a tlawm deuhmi, $908 billion ah an tla caah Democrats hruaitu pawl cu faak ngai in a mawhchiat hna. Credit: Salai Lairamthang.\nUS Election Thuthar. Pennsylvenia ah Biden nehnak pe hrih lo dingih kham sung dingin Republican-pawlin US Supreme Court an dilnak cu hnawlsak a si. Asinan Trump sihni Jenna Ellis cun Case cu hnawlsak a si lo, kham sungnak an hnawl sawn a si a ti.Texas in Michigan, Pennsylvenia, wisconson le Georgia thu US Supreme Court ah a pulut. Hi Case hi an cohlang zo tiah Media Right cun a ngan. cun Alabama State khalin Texas an zawm ve.President thar thutiam laknak ding hrang Inaugurataion Joint Conmmittee cun Biden cu President-elect tiah an pawm thei hrih lo.(The Epoch Times).\nCuhleiah CIA briefing khal block a si. CIA hin President hrilthar mi hnenah nitin thuhla an report ṭheu mi cu tawpter a si. Hi laiah hrilawk zan ihsin Biden cu ‘President-Elect’ tiih kotu Fox News cu a tlaniam vivo ih Trump ṭantu NewsMax cu nitinin a ṭhangso vivo. Newsmax ih Greg Kelly Report cun a vawi khatnak hrang Fox News ih The Story with Martha MacCallum” cu a lan riai. Kelly show zohtu 229000 a si ih MacCallum zohtu 203000 an si. Credit:Lal Lian Zual, Naypyidaw\nLAIMI TAMPI UMNAK AH MINUNG PARUK NIH NU PAKHAT AN TLEIHHREM


Malaysia ah Myanmar pa nih a nupi a thah | THE CHIN EXPRESS\nMalaysia ah Myanmar pa nih a nupi a thah\nMalaysia: Butterworth khuapi ah a ummi inn pakhat chungah Myanmar nu Yoon Yati Htike (kum 29) cu a hngawng ah nam sawhnak he a ruak in palek nih an hmuh.\nYoon Yati Htike hi a vapa Mohammad Noor Lal Minah nih a thah tiin palek nih an lunghrinh i atu hi a vapa cu tlaih dingin an kawl lio a si.\nAn nuva in Rohingya miphun an si i 2017 ahkhan Myanmar ram ah an i um. An pahnih in Malaysia ram ah UNHCR card aa tlaihmi an si.\n“Thil sining kan hlat tikah Yoon Yati Htike hi tlangval dang a ngei tiin a vapa nih a ruah i chungkhar buainak a um. Htike hi clinic ah holh let rian a ttuanmi a si. A vapa nih a tlerhkhonh hnu ah a tlau,” tiah North Seberang Perai peng palek bawi chang Noorzainy Mohd Noor nih a chim.\n“Nikhatni zaan ahkhan Htike a ruak cu an inn i ihkhun tang puanbu chungah nam sawhnak he kan hmuh. A pum dang zongah nam sawhnak hma tampi a um.”\n“Htike cu ni 3 hrawng rianttuan ah a rat ti lo caah a boss nih phone a chawnh lengmang nain a pehtlai kho lo. Cucaah, palek sin ah thawng a thanh. Palek nih inn ngeitu an chawnh i innka an honter.”\n“A vapa cu Malaysia ram chungah a um rih tiah kan ruah. Ramri hngak ttuanvo ngeitu sin zongah thawng kan thanh cang. December 13 ahkhan an inn pawng CCTV ah kan hmuh. Rianrang in tlaih khawh kan i zuam lai,” tiah Noorzainy nih a chim.\nYoon Yati Htike a vapa Mohammad Noor Lal Minah cu palek nih Lainawng Upadi in case an tuahpiak i a sual ko ti ahcun thihdan pek khawh a si. – The Star Online


Thingtum Lian pi In A Karkalak A Sawh Thluahmah Nain, A Zeihmanh A Poi Lo Mi Putar Khuaruah Har Pakhat Cu A Si Ko (+Video) – Onlinenungak\nThingtum Lian pi In A Karkalak A Sawh Thluahmah Nain, A Zeihmanh A Poi Lo Mi Putar Khuaruah Har Pakhat Cu A Si Ko (+Video)\nKum 300 renglo a rau cang mi Chinese Iron Crotch Kungfu timi cu China ram Henan ramthen ah hmuh ding a um rih i Wang Liutai timi putar kum 65 nih midang a cawnpiak tawn hna. Amah nih cun kum 50 tluk rau in a Kap karlak thir patung kungfu cu a rak cin lengmang nak kong a chim i thingtum in a karkalak a sawh zong ah a zeihmanh a poi bal loh.\nChinese kungfu lak i ai tel mi pakhat a si i hi bantuk kungfu a thiam mi an tam ti lo tik ah dih sawhsawh lo ding in, Wang Liutai cu Juntun Martial Arts Academy ah midang a cawnpiak than tawn hna. Tu ahcun amah lawng si ti loin, kutzung thiam taktak a nei cang i, a kutang pawl zong thingtum in an kap karlak a sawh tikah a fak ti nak zeihmanh a nei ti loh.\nA mak tuk mi cu an cawn ter le an cawn cuahmah lio ah, an tilmu a kek dih ding in ruah a rak sinain, an til zong a kuai ti loh i, an thiam hnu cun, thintum nih a sawh hna zong ah an tilmu a fak ti loh .Thingtum nih sawh mi cu a fah tuk ruang ah dir kho ti lo tiang in an pet hnulei ah an chawi ko nain, an til le zahmawh nih zeihmanh a tuar lo mi cu vawlei cung minung nih an khuaruah a har mi a si.\nCawnpiak tu cem Wang Liutai nih cun zeihmanh phan ding le tihding a um loh tiah a chim i, thiam hnu ah cun fahnak hrimhrim zeihmanh a um ti loh. Tuah tam le cak chinchin, hngetkhoh chin chin a si tiah amah bia a hal tu pawl sin ah chim nak a nei. ( Reuter)


Kahdohnak Ah SAC Ralkap 15 Tluk An Thi - News and Media\nSagaing ramtthen , Shwebo peng nihin April 29 zaanlei ah SAC ralkap, pyusawthi le tualchung hriamtlai phu kar kahdohnak ah SAC ralkap 15 hrawng an thih caah Gya(ကျား) khua an khangh tiah tualchung media nih a langhter. April 29, zaanlei suimilam 5:00 hrawng ah Shwebo peng Myinsi (မြင်းစီး) khua ummi SAC ralkap le pyusawthi minung thazaang 30 leng cu.\nGantakung(ကန်သာကုန်း) lam zul in an kallio ah ShweBo Fighter One le One Day Revolutiong Force, Fighter Dargon, Hero army KhinOo le Brother Of lands Defence Force hna nih an kah hna caah SAC ralkap 15 tluk an thi i hliamhma tuar an tam, tualchung hriamtlai phufonh lei hliamtuar um lo in hnu an tolh kho tiah Shwebo Fighter One nih a thanh.\nShwebo peng Gya (ကျား) khua chaklei cu nihin zaanlei suimilam 5:00 hrawngah SAC ralkap le pyusawthi nih an luhhnawh i an khangh, SAC ralkap motor nganmi khat in hriamtling he khuachung ah motor an chiah i Gya (ကျား) khua, Pawnglaykung(ပေါင်းလဲကုန်း) le Latyakung(လက်ယာကုန်း) khua hna cu an luhhnawh tiah tualchung mi nih an chim.\nA luancia April 14, Myinsi(မြင်းစီး) khua pyusawthi sakhan cu tualchung hriamtlai phu nih luhhnawh in an rak kah hna caah pyusawthi 3 an thi, hriamthil zong kan lakkhawh tiah Shwebo Fighter One phu nih an thanh. Ayarwady Tiva Kam Kahdohnak Ah SAC Ralkap 6 Hrawng An Thi, PDF 1 A Nunnak Liam Sagaing ramtthen , Watlat peng Ayarwady tiva kam ah.\nSAC ralkap le tualchung hriamtlai phu kar nihnih chung kahdohnak a chuak i SAC ralkap 6 nak tlawmlo an thi i tualchung hriamtlai phu in minung pakhat a nunnak aliam tiah Nattawng Naga(နတ်တောင်နဂါး) pah-kah-phah nih an thanh. April 27, zinglei ah Shwebo peng nichuahlei Kyaukmyaung(ကျောက်မြောင်း) peng Makhoh(မခေါက်),\nMala khualei ah SAC ralkap nih rallam an sial caah tualchung hriamtlai phu hna he kahdohnak a chuak, Kaphnihkar minutes 15 tluk kahdohnak a chuah hnu ah SAC ralkap hriamngan kahnak in tualchung hriamtlai phu chungtel minung 3 hliamhma an tuar i pakhat cu a hliam a fah caah a nunnak a liam tiah an langhter. Zaanlei ah SAC ralkap nih Makhoh(မခေါက်) khua ah minung thazaang chap in cu khuapawng umhmun khuar in an umlio ah tualchung hriamtlai phufonh nih an kah tthan hna i.\nSAC ralkap 6 an thi, 4 fakngai in hliamhma an tuar. SAC ralkap hna cu khuachung ah kir in mipi umnak inn cheukhat an khangh tiah Nattawng Naga(နတ်တောင်နဂါး) pah-kah-phah nih an thanh. Rel chap – Kum 2 timi Zuamcawhnak (Kawl zumh ning) Ne Win Lucky No. 9 a si i Than Shwe Lucky Number cu 11. Kawl ralkap nih a tlang piin a tu in kum 2 ah thimnak ka tuah lai a ti. Thimnak tuah khawhnak ding caah Electoral system thimnak phung zong remh a timtuah cuahmah.


Chit Thu Wai Cu Pun Hlaing Siloam Siizung I Ngandamnak lei He Petlaih In Kusale Si Ding In Rian An Khinh – TIMES OF CHIN NEWS\nChit Thu Wai Cu Pun Hlaing Siloam Siizung I Ngandamnak lei He Petlaih In Kusale Si Ding In Rian An Khinh\nPosted By: thawngthawng May 12, 2019\nChit Thu Wai cu a hlan ah Mi pi nih an rak uar ngai mi hlasak thiam a si hlei ah muidawh lemcang pakhat zong a rak si. Fapir Khat Lay le Khat Thit hna i an nu a si. A mah cu lemcang rian ah a lar ngai ve mi pakhat a rak si.\nChit Thu Wai cu doctor pakhat a si i a mah fanu faphir Pahnih hna min in ( Khat Thit foundation) pakhat a dir. Mah foundation in a hmuh mi phaisa hna cu kawl ram ah phaisa lei in harsat nak a tong mi mizaw hna kha a bomh chan ton hna. Tutan ah hin Chit Thu Wai cu (Pun Hlaing Siloam) siizung ah ngandam nak he petlai in kuzale thlah dingin rian an khinh.\nChit Thu Wai cu mi pi hna ngandam nak caah a si khawh tawk in tuanvo a lak i mizaw hna cungah biatak tein zawn ruah nak a ngeih mi a si. A mah Chit Thu Wai bantuk in khulrangte le hmaan tein thil tha a tuah kho mi nu bantuk hi kan ram zong nih a herh ngai ve. Chit tThu Wai nih a ngeih mi lung put hi tih zah awk le upat awk tlak tak tak mi lungput tha a si.


Hngalh Duhnak A Ngeimi kha I Pumh Ve Dingin Thape\nKhrihfa Nunning le Rianṭuannak—Tuahchunhnak Cauk | 2016 September\nREL KA DUH Abbey Abui Acholi Holh Africa Holh Albania Holh Altai Holh Alur Amharic Holh Arab Holh Armenia Holh Armenia Holh (Nitlaklei) Aukan Aymara Holh Azerbaijan Holh Azerbaijan Holh (Cyrillic Cafang Hmanmi) Bangladesh Holh Baoule Holh Bashkir Holh Basque Holh Bassa Holh (Cameroon) Batak (Karo) Batak (Simalungun) Batak (Toba) Bete Holh Biak Bicol Holh Bislama Holh Boulou Holh Brazil Kut Holh Bulgaria Holh Cambodia Holh Catalan Holh Cebuano Holh Chichewa Holh Chin (Hakha) Chinese Cantonese (Simplified) Chitonga (Zimbabwe) Chitonga Holh Chitumbuka Holh Chiyao Holh Chokwe Holh Chol Holh Chuvash Holh Cibemba Holh Cinyanja Holh Citonga Holh Croatia Holh Czech Holh Dangme Holh Dayak Ngaju Denmark Holh Digor Holh Dutch Holh Edo Holh Efik Holh Esan Estonia Holh Ewe Holh Faeroese Holh Fiji Holh Finland Holh Fon Holh France Holh Ga Holh Galician Garifuna Holh Georgia Holh Germany Holh Gokana Holh Greenland Holh Grik Holh Guarani Holh Guerze Gujarati Holh Gun Holh Haiti Creole Holh Hausa Holh Hebru Holh Herero Holh Hiligaynon Holh Hindi Holh Hmong Holh Hungary Holh Iban Holh Ibanag Ibinda Holh Iceland Holh Igbo Holh Iloko Holh Indonesia Holh Isoko Holh Italy Holh Japan Holh Javanese Jula Holh Kabiye Holh Kabuverdianu Kachin Holh Kannada Holh Kayin Holh (Sgaw) Kazakh Holh Kekchi Holh Khana Holh Kikamba Holh Kikaonde Holh Kikongo Holh Kikuyu Holh Kiluba Holh Kimbundu Holh Kinyarwanda Holh Kipende Holh Kirghiz Holh Kiribati Holh Kirundi Holh Kisi Holh Kisonge Holh Kongo Holh Korea Holh Kpelle Krio Kurdish Kurmanji (Caucasus) Kurdish Kurmanji Holh (Cyrillic Cafang Hmanmi) Kwangali Holh Kwanyama Holh Kyangonde Lamba Holh Laos Holh Latvia Holh Lenje Lhukonzo Holh Lifu Holh Lingala Holh Lithuania Holh Low German Holh Luganda Holh Lunda Holh Luo Holh Luvale Holh Macua Holh Madagascar Holh Maharashtra Holh Malayalam Holh Malaysia Holh Malta Holh Mam Holh Mambwe-Lungu Holh Mapudungun Holh Masidonia Holh Mauritius Creole Holh Maya Holh Mazatec Holh (Huautla) Mbunda Mende Mirang Holh Mixe Holh Mixtec Holh (Guerrero) Mizo Holh Mongolia Holh Moore Holh Myanmar Nahuatl Holh (Central) Nahuatl Holh (Chaklei Puebla) Nahuatl Holh (Guerrero) Nahuatl Holh (Huasteca) Navajo Holh Ndau Holh Ndebele Holh Ndebele Holh (Zimbabwe) Ndonga Holh Nepal Holh Ngabere Holh Ngangela Nias Holh Nigerian Pidgin Norway Holh Nsenga (Zambia) Nyungwe Nzema Holh Okpe Oromo Holh Ossetian Holh Otetela Holh Otomi Holh Pangasinan Holh Papiamento Holh (Curaçao) Persia Holh Pidgin (Cameroon) Poland Holh Portugal Holh Portugal Holh (Portugal) Punjabi Holh Quechua Holh (Ancash) Quechua Holh (Ayacucho) Quechua Holh (Bolivia) Quechua Holh (Cuzco) Quiche Holh Quichua (Chimborazo) Quichua (Imbabura) Rarotongan Holh Roma Holh (Masidonia) Romania Holh Romany (Macedonia) Cyrillic Romany (Southern Greece) Rotuman Holh Runyankore Holh Russia Holh Rutoro Holh Samoa Holh Sangir Sango Holh Saramaccan Holh Sena Holh Sepedi Holh Serbia Holh Serbia Holh (Roman Cafang Hmanmi) Sesotho (Lesotho) Seychelles Creole Holh Shona Holh Sidama Holh Silozi Holh Sinhala Holh Slovakia Holh Slovenia Holh Soli Solomon Islands Pidgin Holh Spain Holh Sranantongo Holh Sunda Swahili Holh Swahili Holh (Congo) Swati Holh Sweden Holh Tagalog Holh Tahiti Holh Tajiki Holh Tamil Holh Tandroy Tarascan Holh Tatar Holh Telugu Holh Tetun Dili Thai Holh Tigrinya Holh Tiv Holh Tlapanec Holh Tojolabal Holh Tok Pisin Holh Tonga Holh Totonac Holh Tshiluba Holh Tshwa Holh Tsonga Holh Tswana Holh Tuluk Holh (Canton) Tuluk Holh (Chanthar Hmanning) Tuluk Holh (Hlan Hmanning) Turkey Holh Turkmen Holh Tuvalu Holh Twi Holh Tzeltal Holh Tzotzil Holh Uigur Holh (Cyrillic Cafang Hmanmi) Ukraine Holh Umbundu Holh Urdu Holh Urhobo Holh Uruund Holh Uzbek Holh Valencian Venda Holh Vezo Holh Vietnam Holh Wales Holh Wallisian Holh Waray-Waray Holh Wayuunaiki Holh Wolaita Holh Xhosa Holh Yoruba Holh Zande Holh Zapotec Holh (Isthmus) Zapotec Holh (Lachiguiri)\nPhungchimnak ah Thiamnak Ṭhanternak—Hngalh Duhnak A Ngeimi kha I Pumh Ve Dingin Thape\nZEICAH A BIAPIT: Pumhnak hna cu “Jehovah sin hla sak” in “amah thangṭhatnak” caan a si. (Salm 149:1) Pathian duhnak tuah awkah pumhnak hna ah cawnpiak kan si. (Salm 143:10) Hngalh duhnak a ngeimi hna le Baibal a cawngmi hna cu pumhnak ah an i tel cangka in an hung ṭhangcho tawn.\nOCTOBER THLA AH PEKṬHENH DINGMI CAUK: PUMH SAWMNAK CATLAP\nVoikhatnak aa pummi hna nih “nan sinah hin Pathian a um taktak” tiah an ti tawn. (1Kor. 14:25) October thla chungah Khrihfabu pumhnak ah i pumh ve dingin mi pawl kha lungtho tein sawm hna u sih. Pumh sawmnak catlap na pek hnuah inn-ngeitu nih a duh ahcun Biakinn ah Zei hna Dah An Tuah? timi video kha piahpiak. Hmaizarh ah chim ningcang kha zoh in kan i ruah hna lai.\nA si khawh ahcun a rannak in sawm hna. Baibal cawnpiaknak thawk tiang hngah a hau lo.—Biat. 22:17\nPumhnak ah zei hna dah kan tuah timi kong le a hmaizarh ah i ruah dingmi kong kha hngalh duhnak a ngeimi kha chim. Pumh sawmnak catlap, Biakinn ah Zei hna Dah An Tuah? timi video le Jehovah Duhnak timi brochure ṭhen 5nak le 7nak kha hngalh duhnak a ngeimi sawm tikah hman ahcun hmual a ngei lai\nBawm hna. Hngalh duhnak a ngeimi aa pumh khawh nakhnga thlah le don a hau lai maw asiloah aa tlakmi thil hrukaih ding tah thimpiak a hau lai maw? Pumhnak ah na pawngah ṭhutter law na cauk kha zohter ve. Midang he zong theihhngalhter\nmwb16 September ca. 7\nBAIBAL AH THUHMI RO HNA “Jehovah Nawlbia ningin Nung”\nKHRIHFA NUNNING IN NUNNAK Kutka Hram ah Ngakchia Pakhat he Ton tikah\nBAIBAL AH THUHMI RO HNA “Bawmhnak Ka Hmuh Dingmi Cu Jehovah Sinin A Ra Lai”\nBAIBAL AH THUHMI RO HNA Khuaruahhar In Ser Kan Si\nKHRIHFA NUNNING IN NUNNAK Baibal Na Cawnpiak Lioah Mah Hna Hi Hrial\nBAIBAL AH THUHMI RO HNA “Jehovah cu a Lian a Nganmi a Si, Fakpi in Thangṭhat Awk a Si”\nKHRIHFA NUNNING IN NUNNAK Phungchimnak ah Thiamnak Ṭhanternak—Hngalh Duhnak A Ngeimi kha I Pumh Ve Dingin Thape\nText Digital cauk download option KHRIHFA NUNNING LE RIANṬUANNAK—TUAHCHUNHNAK CAUK 2016 September\nKHRIHFA NUNNING LE RIANṬUANNAK—TUAHCHUNHNAK CAUK 2016 September


PDF Paral Tha Rual Nih Ralhrang Sakhan An Va Luhhnawh Hna I Minung Pa 4 An Va Thah Hna Ning Cu Lunghmui Kho Takta – HRINGDILDEL LAIRAM\nPDF Paral Tha Rual Nih Ralhrang Sakhan An Va Luhhnawh Hna I Minung Pa 4 An Va Thah Hna Ning Cu Lunghmui Kho Takta\nSagain ramthen, Monywa myo chung i ralkap ralhrang pawl nih biatak tein tan hmun an khuar nak an um nak hmunpi ah an i chiah mi ဆည်မြောင်း Zung pi cu tui chun zing lei nazi 10 ah khan PDF phuaih pawl pa (4) tangti pawl nih cun ral tha taktak in an va luhhnawh hna i biatak ten an va thuat hna. Cuti cun an va doh nak hna ah cun ralhrang minung 4 pawl hna cu an lu ah meithal kuan nih a choih chih hna ruangah an nunnak a liam tih tualchung mi pawl le PDF pawl nih an chim bantuk tein Monywa tualchung thawngpang asi mi RNA cun an chim.\nSagain ramthen, Monywa myo, Chanmyawady yatkuat ah ralhrang ralkap pawl tanhmun an khuarnak ဆည်မြောင်း zung cu tuini zinglei nazi 10 hrawngah tualchung ah a thli tein a cawlcang tawn tu pawl phuaih (4) pawl nih cun tangti in an va doh mi asi nak kong le mah cu an doh nak ahcun PDF -South Monywa, Monywa Heroes Group, Monywa UG Group Le Monywa Night King ti mi pawl tangti in an va doh nak ruangah ralhrang ralkap minung 4 an thi tiah thawngtheih a si.\n← Mandalay Ah Ralhrang Pawl Nih Rian An Kinh I, Mipi Caah Tih A Nung Tuk Mi Khuabawi Pa Cu Fak Taktak In An Thah\nHi Nu Bantuk Hin Vawlei Cung Nu Vialte Si Dih Hna Seh Law Mu →


Thisen Sang Zawtnak Le Zunthlum Zawtnak A Neimi Hna Caah Damnak Si Tha Taktak A Si – Chin Miphun Tlangau\nThisen Sang Zawtnak Le Zunthlum Zawtnak A Neimi Hna Caah Damnak Si Tha Taktak A Si\nJune 16, 2019 Salai Ephraim WORLD 0\nZun thlum zawtnak hi hna a hnawk taktak mi zawtnak pakhat a si.Zun thlum zawtnak neih cang ah cun kan hawtmi Sa le ti-rawl hmanh ei khawh a si ti loh.a ruang cu Zun thlun zawtnak neih hnu ah cun Thisen sang/ Thisen kai zawtnak neih chih a fawn taktak mi a si.Thisen kai zawtnak le lungmih,taksa der thawmnak ti bantuk paw hna hi Zunthlum zawt nak in a thawk i Thisen kai zawtnak in a tlai chih mi lawng te an si tiah an chim.\nZun thlum zawtnak a nei mi nan si sual ah cun mah hi rak tuah ve hrimhrim?cun Zun thlum zawtnak a neimi na theih sual hna a si ah cun rak chim ve hrimhrim hna?hi thil na tuah tik ah 100-100 bak cun na dam cawlh lai tiah ka chim ngam lo.asinain na ziak phun a si ah cun an damter hrimhrim lai tiah zumh nak ka nei.cu pin ah na zawtnak konghe pehtlai in na fuh panh mi Sibawi te hna nih si-ai an i pek mi le an in cawnpiak ning te zulh kha a t’ha taktak mi a si fawn.\nPhoto Credit MWN photo.\nZun thlum zawtnak a nei mi nih nan ei piak dingmi hna cu mah ti hin a si lai,Annfangkha pum 8 hrawngin ni fa ti’n in pan tete in na par lai i,cu na par mi tete cu Khengpi chungah na chiah lai.Khengpi chungah na chiah mi Annfangkha cu ti kik he a za tawk in na ciah lai i,cu na ciah mi lak ah cun na kee hnih in na ciah lai.cun na ke na ciah mi cu na ke le na ke khan khat lei khat lei na kee hna cu na lamh pah lai i na malik pah lai”tiah an chim.\nCun nikhat ah voi khat lengmang cu ti cun na tuah piak lai i,na hman bang Annfangkha le ti hna cu na ciah dih in na thlet ko lai.a nih hnih nak zongah a voi khatnak na tuah ning bantuk te in na tuah t’han lai.cu ti cun na tuah kel in ni 15 chung na tuah piak lai pin ah zing fa t’in miutes 5 hrawng kero bak in na chawk peng lai.ni 15 chung cu ti na tuah piak hnu ah cun na taksa chungah Zun thlum zawtnak a um mi le lungmih,Thisen kai zawtnak hna cu a lo dih kho tiah an chim.\nNote: Mah hi Zun thlum zawtnak a neimi pakhat nih,a zawtnak in a damnak kong a chim mi a si.\nAmerican Cozah Nih Turkey Ram Cu A Tih Cang Zei Ruangah Dah A Si?\nUS: Iraq Cozah Tei An Rial Lai I Iran Cozah A Tah Chuak Chin Cang Lai


Myanmar Idol Season 4 WINNER Cu Esther Dawt Chin Sung Ta A Si Ko Cang – FIAKFAIROCK\nMyanmar Idol Season 4 WINNER Cu Esther Dawt Chin Sung Ta A Si Ko Cang\n2019 Myanmar Idol Season 4,hlasak zuam nak ah kan mah Chin miphun chungin minung 4 an itel ti cu mipi nih kan theih dih cang.cu pin ah an dihlak tein Top 10 in teinak an hmuh dih cang.kan chim tawn bantuk in Chin miphun hna chungin a ho nih dah 2019 Idol Winner cu a co lai tiah cuanh cio a si bantuk in Kawl mino le kan mah Chin miphun vialte hna nih an chim phuan mi cu,”2019 Idol cu Esther Dawt Chin Sung nih a co ko lai”ti a si cio.\nHi konghe pehtlai in Yaw Kee nih a chim mi cu tukum Myanmar Idol season 4 hlasak zuam nak ah teinak(WINNER) hmu kho hlah hmanh usih law.a poi ah kan chia ti lo,zeicatiah 2019 Idol i zuam nak cu (NU) nih a co te lai tiah kan ruah dih.asinain WINNER cu a ho nih dah a co te lai ti cu theih a si rihlo caah mah le si khawh tawk cio in t’an lak le voter kawl cio cu a si.kan nih Chin miphun minung pa 4 hna nih cun WINNER kan co lo zongah top 10 tiang kan kai khawh mi ah kan i lung si ngai ko cang.kan mah hna lak ah (Esther Dawt Chin Sung) tu hi a tla sual lai tiah kan phan mi cu a si tiah a chim.\nYaw Kee biachim mi konghe pehtlai in Tan Khun Kyaw,Benjamin Sum le Esther Dawt Chin Sung hna an thin lung zoh tik ah zei tluk in dah an mah le an mah karlak ah an thin lung a thian i,an lung a rual ti hi theih khawh a si.Mipi nih tukum 2019 WINNER cu Esther Dawt Chin Sung nih co seh ti kha an duh.Asinain Esther Dawt Chin Sung nih tei nak a hmuh nak ding caah dawn khantu ding Aye Mya Phyu a tang rih. Aye Mya Phyu le Esther Dawt CHin Sung hna hi voter an hmuh ning an i tluk pah leng mang peng.Cucaah t’an kan herh ngaingai ko rih.\nMyanmar Idol Season 1 in 3 tiang hlasak zuam nak ah Pa lawng te nih WINNER an rak co Cu hna cu,” Season 1 ah Lar Htaw War nih a co,Season 2 ah Tha Nge nih a co, Season 3 ah Phyo Myat Aung nih a co.Cucaah tu kum cu Mipi aw ka a thangmi hi a tling kho taktak.2019 Myanmar Idol Season 4 Winner cu NU nih a co khawh taktak.a mah belte mi zei hmanh thachiat awk a si lai lo.a ruang tein votes pe cuahmah ko hna usih.\nChinmi Cheukhat Pawl Kan Zia Kan Ṭhinh A Hau\nRuahning le hmuhning ai dang cio. Tuzan i ka ruahning i a perform lo mi cu Benjamin, Esther le Aye Mya Phyu an si\nTu Tan Myanmar Idol Ah Cun Benben Le Esther Nih Pakhatnak Le Pahnih Nak An Co Lai WINNER Ah Hodah Na Zumh Ne?\nBenjamin, Yawkee , Esther Hakha Ah Esther Dawt Chin Sung Te Dawr Hmai Bak Ah Ti Hin An Langhter


CITE TAM TUK EI RUANG AH A CHUAK KHO MI THIL\nAugust 22, 2017 mark 0\nNa pum chung ah hin cite i a rian ttuan nak hi a herh nak a tam pi a um ve. Ciini dat nih na pum chung i ti pawl kha a remh (a ser [Rel Chap]\nNgan Damnak Caah Eidin Zia Thiam Ding Phun 6\nAugust 22, 2017 Philip 0\nA thlummi thanthling-rang dat tamtuk eipiak hi minung caah a tha lo ti cu kan theih cio ko lai dah. Cucaah thanthling rang tam aa telmi eidin pawl zoh hna usih. Din khawh colh dingin [Rel Chap]\nNa Thau Khangh Dih Na Duh Maw?\nMi tampi, a bik in Nu pawl nih hin, thau an rem lo ngai. Nain nu tamdeuh cu eidin a zuammi an si caah, an thau hi an tlai/kham kho tawn lo i, an pum [Rel Chap]\nH1N1 in A Thimi 30 An Phan\nKhua caan tlangrai A (H1N1) zawtnak raung ah ram pumpi huap in a thimi 30 an phan cang tiah Ngandamnak le Zaangcelhnak lei vuanci zung nih thawng an thanh. August 20 chun ah lung hrinhmi [Rel Chap]\nZingkhat ah Ti Hrai Khat Tete in Thla Khat Chung Dinpiak Hmanh\nTi cu a tam lei poh dinpiak ah a tha. Nain a ding kho ve lomi caah zing thawh kaa bak ah hrai khat lengmang tal cu dinpiak hrimhrim ah a tha ko. Cu ti [Rel Chap]\nKan Eidinmi Ti-rawl A That le That Lo Theih Khawhnak Phun 8\nAugust 20, 2017 Philip 0\nMarket kan kai tikah zeitindah ti-rawl le anhnah kan cawk ding a that lethat lo (fresh) kan theih khawh lai timi hi a rak biapi kho tuk. Kan cawk ciami zong a that le that [Rel Chap]\nZunthlum in Zawmi Caah Angfangkha A That Ning\nMi tampi nih duh lem lomi angfang kha ah hin, zuun thlum zawtnak caah a thahnemmi dat phun thum a um. Zunthlum zawtnak a ngeimi nih cun angfangkha hang hi zing-kaa zeihmanh ei hlan te [Rel Chap]\nH1N1 in 23 Nunnak Aliam i 204 nih Zawtnak An Ngeih Cang\nAugust 12, 2017 Philip 0\nKhuacaan tlangrai H1N1 zawtnak ruangah ram pumpi huap in a thimi 23 an phan cang tiah Zaangcelhnak le Ngandamnak vuanci zung nih an chim. August 11 chun ah lung hrinhmi 25 an chekhlat hna tikah [Rel Chap]\nTheih Herhmi Sibawi Min Phunphun\nAugust 9, 2017 David Ceu 0\nTheih Herhmi Sibawi Min Phunphun Zawtnak thloptu Sibawi pawl an auh ning hna hi theih a herh ngai tiah ka ruah caah nan rak ciah (By-heart) dingah ka van tar. Ram tha phanmi le Citizen [Rel Chap]\nKuak A Zumi Caah Chunglei Thianter Ning\nAugust 8, 2017 David Ceu 0\nKuak A Zumi Caah Chunglei Thianter Ning Kuak zumi poh nih theih kan herh ciomi cu cuap thianter khotu ti rawl hi a si. Kum caan saupi kuak a zumi nicun kan zuk hlan le [Rel Chap]\nZARHKHAT CHUNG UNGTI HANG NA DIN AHCUN\nUngti hang hi zapi zaran nih cun zarhkhat chung pehtlai tein cun kan ding lem lai tiah ka zum lo. A sinain Ungti hang hi pehtlai tein na din nak hin na takpum ah aa [Rel Chap]\nAugust 7, 2017 Faiceu 0\nA luan ciami kum 10 lioah, Australia ram a rak pemmi nuva hna nih an ngeihtharmi fanu te cu a cuarpar tan piak dingah a thli in ramleng chuah an i tim nain Australia cozah [Rel Chap]\nMihawi Caah Thi Hlut A Țhatnak\nAugust 5, 2017 David Ceu 0\nMihawi Caah Thi Hlut A Țhatnak Mi cheukhat nihcun thisen hlut hi a tihmi kan um. A ruangcu sițhim in thahri von sawh khi a zenh tawk zong rak um a si ve. Cun mi [Rel Chap]\nNAU A PAWI LIO MI NUPI CUNG AH VA LE NIH TUAH TTUAN PIAKDING A HERH MI PAWL\nNupi le nau an pawi lio ah an caah thil tuah piak ding a tam tuk nain micheu va le hna cu an thei thiam tawn lo.A thei lo hrim hrim zong cu an rak [Rel Chap]\n“NA HNGAWNG NAA HRAWH SUAL AHCUN ZEITIN DAH NA TI LAI ? “\nZan ka ih sia a rem deuh lo, kan chantling a san deuh ti bantuk ah lhin a cang duh ngai . Thil hme te a si ko nain a fak ngai ve . Kan [Rel Chap]\nHLIAHCANG FAH KOKEK SI IN I THLOP NING\nJuly 31, 2017 mark 0\nHliahcang le thahri fah hi a hmang mi kan tam ngai . A cheu cu hliah cang a phing mi zong kan um ve. Hi zawtnak hi ihpi le lumh pi tlak ngai zing a [Rel Chap]


Fawitein Coronavirus a chonh kho mi blood Group, Mah bantuk Blood Group na ngei ah cun lengchuak lo bak ding\nThawngpang kan ttial mi hi tthihphaihnak caah si lo in mikip nih ralrin tein kan um khawhnak caah a si. Thinak le damnak cu Pathian kut ah a um, natein minung hi Pathian nih a serh mi lakah amah bantuk in a serh mi kan si,\nminung cu thil thalo a ra ding mi le kan caah kan ral lakah him tein um khawhnak ding caah i vennak ding lam a kawl kho mi kan si caah ralrin tein m khawh i zuam cio hna u sih.\nChinease Research Team pawl nih an chimh ning ah cun Covid-19 zawtnak hi Thisen Blood Group A pawl ning fawtein an in chonh duh bik tiah an chimh. Wuhan khualipi mipi 11 million ah Blood Group 34% a um i, Research pawl nih cun Jynyten Hospital ah damlo 1,775 hna an zoh hnuah Blood Group A 41% an si i, Blood Group ) cu 25% lawng a si an ti.\nChinese research pawl nih hin Hospital 3 ah damlo mi 2173 hna cu thatein an coh hna i, A thimi 206 lakah mi 85 cu Blood Group A a ngei mi an si i, Percent ah tuak ah cun 41% an si tinak si, China Daily Tading nih a ttial ning ah cun\nWuhan khualipi ah atu voronavirus zawtnak a ngeih mi hna cu an tlawm thluamah cang i, Zahan ah mah zawtnak a chonh thar mi pakhat hman an um lo i, Hubei Province ah a thimi 8 lawng an si i, cu lakah minung 6 cu wuhan khualipi ah um mi an si.\nAtu chi China ram ah mah zawtnak a ngeih mi hna hi 8,092 an si i, a thimi 3,245 an phan cang. China National Health Commission nih a chim ning ah cun zawtnak a chonh thar mi 34 cu China ram chungah an si i. Case 34 lakah 21 cu Beijing khualipi ah a si i. Hubei Province a thimi an tam bik\nBe the first to comment on "Fawitein Coronavirus a chonh kho mi blood Group, Mah bantuk Blood Group na ngei ah cun lengchuak lo bak ding"


Comercial Launak Sa | Información Empresas\nInformacion-Empresas > Empresas en Pais Vasco > Empresas en Guipúzcoa > Empresas en Donostia-San Sebastián > COMERCIAL LAUNAK SA\nDatos de contacto de Comercial Launak Sa\nCamino San Jose De La Montaña 20013 Donostia-san Sebastian (gipuzkoa) Cómo llegar\nNúmero de identificación fiscal de Comercial Launak Sa\nAccede al informe ampliado de Comercial Launak Sa\nLa empresa COMERCIAL LAUNAK SA se encuentra ubicada en CAMINO SAN JOSE DE LA MONTAÑA, DONOSTIA-SAN SEBASTIAN, 20. Esta empresa ejerce su actividad CNAE como 4663 - Comercio al por mayor de maquinaria para la minería, la construcción y la ingeniería civil. Se fija la fecha 1984-10-15 como último punto de actualización de los informes.\nDatos Comerciales de Comercial Launak Sa


Nagaland Tuanbia Tawi Le Zeitluk In Dah An Paih A Thancho? - THE CHINLAND POST\nNagaland Tuanbia Tawi Le Zeitluk In Dah An Paih A Thancho?\nTawk Tling Thang | 2019 March 11| India ram, state pakhat a simi Nagaland state hi zeitluk in dah paih lei ah an thancho cang, zeitindah an i paih, zeidah anmah sin in kan i cawn ve awk an si timi le an sining tuanbia tawite in hrawmh kaan duh hna.\nNagaland State Kong Tawi\nIndia ram chung ah state 29 a um, cu chung ah Nagaland hi state pakhat a si. Nagaland state ahhin district 11 a um. Nagaland ah khuapi (towns) 26 a um i khuate (villages) hi 1428 a um. Nagaland state ah district ngan bik cu Tuensang a si. District hmebik cu Kiphire a si. Nagaland ah miphun tengnge (tribes) hi 16 an um. Naga miphun hi Chin miphun bantuk in holh phun tampi a ngeimi an si ve. An hman bikmi holh cu; English le Nagamese a si. Cozah nih phungningte in a hmanmi caholh hi (official language) English a si. Nagaland state i a khualipi cu Kohima a si.\nNagaland state a bitkauh cu 16,579 km² a si. Milu hi atu ahcun sing 30 (3,000,000) tluk an si cang. An khualipi Kohima ahhin milu sing 3 (300,000) hrawng an um. Atu lio an Chief Minister cu Neiphiu Rio a si. Nagaland state hi Khrihfa ram a si. 90% hi Khrihfa an si i, 7.7% hi Hindu an si. Musilim hi 1.8% lawng an si. Zatuak 0.5% hi biaknak dangdang an si.\nNagaland Hi Mirang Nih An Rak La Kho Lo\nNagaland hi Mirang an rak kai nain an rak laa kho lo. Mirang nih Nagaland hi rak la hna sehlaw India ram vialte hi Mirang nih an rak laak lai tiah tuanbia hngaltu sin in kan theih. Nagaland khuapi Kohima ahhin tukdohnak fakpi a rak chuak i Mirang lawngte minung 4000 tluk an rak thi. Cu a thimi ruak cu felfaite in an vui hna nain atu tiang an thlaan hmun cu zoh awk tha in a um rih ko. Mirang nih an rak tlik takmi raldohnak theng (tank) pakhat zong zapi zoh awk tha in an chiah rih ko.\nSia Le Vakok\nChin miphun he kan i lawhnak pakhat cu hmelchunh kong ah a si. Naga miphun nih hmelchunh ah an hmanmi cu Sia le Vakok hi a si. Sia hi cozah hrimhrim zong nih a hman.\nLaimi He Kan I Khahnak\nNaga miphun hi rawlchuan eidin kong ah Laimi he kan i khat ngai. A chumh in meh chumh le chuan hi an tlaihchan ngai ve. Lungthu tappi an hmang. Bukbau an hmang. Nuphor, sei, talawn, beng, tahreng tibantuk tiang a ngeimi le a hmang vemi an si. Beer aa kaihmi zong an si. An nunphung an sunhsak ngaingai. Nunphung (festival) puai an ngei i felfaite in an hman. Khrifahbu ram an si ko nain an nunphung puai ni a phak ahcun puai ahhin nunphung kokek taktak bak in caan an hmang.\nAn muisam zong laimi he kan i lo ngai. Cun, an ram ah hin Vauruang kung le faiceu kung a tampi. Atu hi par an i awtka te a si. An khualipi Kohima ahhin taih le tlakrawh inn deuh lawngte a si. Khuahriang deuh ahkhin tlawmte taktak lawng camphio inn a um. Thing inn hi a um lo ti luk khan a si, an khuapi ahcun.\nNagaland Wrestling Association Aa Thawk Ning\nNaga miphun nihhin paih hi pipu chan in an rak ngeih cangmi nunphung lentecelhnak pakhat a si. Pipu chan in an rak i pai cang. Sihmanhsehlaw, nihin ah paih phu ngan bik a simi Nagaland Wrestling Association (NWA) aa thawknak hi tawite in zohti rih hna usih.\n1969 kum ah Naga Wrestling Board tiah an rak dirh i 1971 ah Nagaland Wrestling Association (NWA) tiah min an thlen. NWA min in a hmasa bik paih an tuah cu 1971 May 20 ah a si. Nagaland ahhin paih phu pathum a um. Cucu; Angmi Sport Association, Chakhesang Wrestling Assocation, Zeliang Wrestling Assocation an si. Mah phuthumh fonh in sermi paih phu cu Nagaland Wrestling Association (NWA) ti a si. Hi phu thum hi Nagaland ah a ngan bikmi paih phu an si, anmah miphun tengnge hoih in dirhmi an si.\nNWA cu Nagaland Olympic Association, Wrestling Federation of India le All India Traditional Wrestling & Pankration Federation he fekte in pehtlaihnak an ngei. NWA nih NWA open Wretling paih le International Hornbill Naga Wrestling paih timi phunhnih a tuah lengmang. Anmah Naga miphun lawng si lo in India rampi dirhmun tiang zuamnak an lut i laksawng zong an hmu theu. Mizoram state ah Mizo he zong an va i pai tawn.\nTutan Nagaland state, Kohima ah Laimi kan va i paihmi hi NWA nih tawlrelmi avoi 12nak Open Wrestling a si. Tukum chung thiamthiam ah NWA nih International Hornbill Naga Wrestling paih an tuah rih lai. Hihi biapi ngai ah an chiahmi zuamnak a si ve. Kannih Laimi cu anmah bantuk in a fekmi paih phu le kan miphun a huap kho mi paih phu kan ngei rih lo. Cu ruang ah ngeih ve kan herh cang.\nZeitluk In Dah Paih Lei Ah An Thancho?\nPaih tuah lai paoh lakhruak in committee an ser lo. A fekmi le cozah nih a hngalhpimi paih phu an ngei. Atu lio ah paih phu pathum an ngeih lomi le Nagaland Wrestling Association hi kum 50 tluk a dirmi le a fekmi phu a si cang. Cuti fekte in aa hruaimi paih phu le paih phunglam an ngeih lawng si lo in paih hi academic hrimhrim ah an cawn cang. Phundang in kan chim ahcun paih hi sianginn hrimhrim ah an cawn cang. Cu tluk in paih lei ah thukpi in kar an hlang kho cang. Paih phu nih a fekmi phunglam, dun le dan vialte felfaite in an ser dih, an ngei dih. Committee tiang zong nih zulhphung le tuanvo fekfaite in an ngei dih, ca in an tial, an chuah dih.\nKannih Laimi cu kan i paihnak a sau tuk ve cang ko nain bochan awk a tlakmi paih phu kan ngei lo. Kan i paih kong ah record felfaite in kan chiahmi a um lo. Nikum i paihnak record hmanh felfaite in kan chia kho rih lo.\nNaga miphun bukbau\nLaimi He Kan I Khah Lonak Paih Phunglam\nKannih Laimi cu kan i paih tikah tei i ka relning cu a tlangpi in phunhnih lawng a si. Cucu; Tawk i tlak ahcun sungh, thal (keng) i tlak ahcun sungh ti a si. Phundang in kan chim ahcun tawk le keng i tlak lawng ah sungh a si.\nSihmanhsehlaw, annih Naga miphun cu cuti lawng cun a si ti lo. An paih phunglam aa dang deuh ngaite. Tawk le keng (thal) i tlak zong ah sungh. Cun, paw le taang i tlak zong ah sungh. Cun, liang i tlak zong ah sungh a si.\nNaga miphun an lungthu- tappi\nMei cung ah an chiahmi nuphor sei\nCu lawng si lo in kannih Lai paih cu zeibantuk in kan tlak zong ah kan tluk cangka refreee nih frick a tum colh, i lehthal a ngah ti lo. Cun, hngawng le kut in tlaih a ngah lo. Asinain, annih Naga cu zeibantuk i na tluk zong ah refree nih frick a tum rih lo ahcun va i lehthal khawh a ngah rih. An hngawng in tlaih le an kut in tlaih i va phelh zong a ngah rih. Tluk hnu ah refree nih frick a tum lo ahcun duh paoh in i thluk le i lehthal a ngah rih. Tei in tluk veve sual ahcun a tlu hmasa mi paoh kha sungh a si ve ko. An tei lo le caan rikhiahmi a tlin ahcun tangkawp in an i pai ve. An tangkawp paih ning zong kanmah Lai lei he aa dang deuh rih. Annih cu tangkawp an i paih tikah an kechiahning zong aa dang. An kepha pahnih ningte in an tonhter pin ah an khuk zong an tonhter hna.\nAa paimi pahnih kha muici (color) aa khat lomi puan in an tai an i tem. Puan hi mahte in tai ah i tem a si. Mah muci pahnih kha refree nih a kehlei le awrlei ah aa tem. Tahchunhnak ah a sen le a nak muici a si ahcun a awrlei ah a sen, a kehlei ah a nak aa tem. Tai tem senmi nih a tei ahcun refree nihkhan a sen in aa temnak a ban kha a thlir. Aho nih dah a tei ti hngalh khawhnak cu refree nih a thlirmi a ban in zoh a si. Kanmah Lai lei bantuk in a teitu kha refree nih a kut tlaih in thlir a si ve ti lo.\nAn i paih caan hi minute 2 in rikhiahpiak an si. Minute 2 chung ah voikhat an i tei ahcun minute 2 i pai chap kho rih. A tlangpi in voihnih teng ah tei a si ve. Voikhat tengh ahhin anmah an siaremnak in tlaih khawh a si. An siaremnak timi cu annih Naga cu an ban kha kehtlak in an i tlai. Mah kha kehtlak kha siarem lo ahcun awrtlak in tlaih khawhnak nawl a um ve.\nMinung pahnih an i paih lio ah a dang aa pai dingmi kha timhcia te in paih bual tang ah taitem puan an i tem cia dih cang. Minung pakhat a tum cangka a dang an kai colh. Hinih hin paih zoh a nuamhter ngai. An tum, an kai ah caan tampi a la ti lo. Tei le tei lo kong ah a lengmi kakhat hmanh an i thlak lo. Refree le a killi pali ah zohfeltu pali nih biakhiahnak an tuah. Cu zong i biakhiahnak an tuah khawh lo ahcun committee nih video record an zoh than hnu ah biakhiahnak an tuah. Paih Phunglam kong cu chimding a tam ngai nain mah vial in si rih ko seh.\nPaih tualrawn ahhin a dotdot in thutnak an ser. Plastic hri sawhsawh te khi an zaam. Cuti an zamnak a ruang bik cu paih hi a man in zoh a si tikah a man a dotdot in a um ruang ah a si. Asinain, dingrep (sii-kaan) an ngei tuk i paih chung ah a buaimi pakhat hmanh an um lo. Hri an zammi a chattu zong an um lo. Paih tlangtlatu hna nih an tawlrel ning in daite le tluangte in paih an lim khawh. Hi zawn ahcun Laimi nihcun a tluk in kan tluk naisai hna lo. An lungput, an khuaruahnak a pipa nak cu hi zawn ah fiangte in a lang.\nLaimi nih i cawn kho ve usih law ti ka duhmi le hmailei caah ka saduhthah tlawmte in a donghnak ah ka van langhter lai.\nRamchung ramleng kan i hrawm khawh dingmi Lai/Chin Wrestling Association dirh le ser ding. A herhnak hmun (pengkip) paoh ah sub-committee serchih ding. Hi committee nih a tuahtuan ding le a rian tuanvo tibantuk (TOR) zulhphung le phungphai felfaite in ser chih ding. Cozah hngalhpimi bu ah ser ding le Chin Miphun Ni tibantuk paih tuah tik paoh ah hi committee tawlrelnak in tuahding.\nLai paih hi Chinram cozah le Kawlram cozah nih lentecelh phunkhat i an pom khawhnak ding i hmaithlak ding.\nPaih Cawnnak tuahding le Naga bantuk in academic tiang cawn khawhnak ding i hmaithlak ding. Lai Paih biatakte in a nun khawhnak ding ah affliation thate in ser le ngeih ve ding.\nLai paih hi Seagame/Olympic tibantuk international dirhmun tiang phakter khawh i zuam ding.\nChin Miphun Ni lawng ah si lo in a dangte in kumkhat ah voikhat tal paih tuahding.\nI teining kong ah Naga Paih Phunglam i cawn ve ding (tawk, taang, paw, liang, keeng i tlak paoh ah tei ah chiah ding).\nPaih tuahnak le cawlcanghnak vialte video record in siseh, hmanthlak in siseh, ca in siseh felfaite in tuah le chiah ding an si.\nAn paih phunglam le a caan ri an khiahning tibantuk zong zei maw zat cu kan cawn ve ah a tha.\nKan Lai Paih kan tuahning, kan i paihning, kan kalpimi ning hi world level tiang a phak khawhnak ding ah atu te in thlenremh le tharchuah deuh cu kan hau ko cang. A caan chuah i paih tuah le va i paih men si lo in a fekmi le bochan awk a tlakmi committee zong ngeih kan herh ngaingai ko cang.\nMarch 7, Nagaland State, Kohima ah tuahmi Naga paih ah Chinmi kan va i paih khawhmi hi tuanbia pakhat a si. A ruang cu miphun dang le ramdang sin ah a hmasa bik kan i paih a si. Chinram le Chin miphun aiawh in kan kal lo nain kan aiawhmi cu Chinram le Chin miphun a si. Kan va i paih lawng si lo in pathumnak le paih dawh bik laksawng tiang kan hmuh khawhmi zong hi tuanbia thar pakhat kan tial a si.\nChinmi a kal khomi in US, Delhi le Hakha in minung 17 kan si. Aa paimi minung 5 an si. Cu hna cu; Rung Lian Ceu, Mang Hnin Thang, Hrang Tin Thang, Thawng Tling le Tluang Zel Thang an si.\nLai nunphung, Lai Paih thangcho chinchin sehlaw, Laimi nih pawcawmnak tiang kan phak khawh nakhnga nunter chinchin hna usih.\nPrevious Pu Thla Hre; Min Thang Halkha Viewpoint -1\nNext Zeiruang Ah Dah Siangbawite Chinram An Luh Ni Le Vice President Kan Hmuh Ni Aa Khah?


InnpiChinmi KongRev. Tluang Hre Le CNA Ralkap Mai Ca Bor Cu Mizapi He Tonbiaruahnak An Ngei Lai\nJune 1, 2018 Salai Robert Ngun Sang Chinmi Kong 0\nCamp Victoria ah Thlarau lei pacan dirhmun in rian a tuantu Rev. Tluang Hre le Chin National Army (CNA) Ralkap Mai Ca Bor cu April 12 ahkhan Australia ah an rak phan i Perth le Nichuahlei Melbourne ah zarh 3 veve an caam hnuah Nitlaklei Melbourne ah an phan cang i Khrihfabu kip sinah caan an hman liopi a si.\nMay 21 ah Nitlaklei Melbourne ah an rak phan i June 10 tiang an um lai, cu hnuah June 11 in 17 tiang Brisbane, June 18 in 24 tiang Coffs Harbour le June 25 in July 8 tiang Adelaide ah an tlawng than lai.\nAtu lio hi Nitlaklei Melbourne um Khrihfabu kip sinah thawngtha chimnak le lung siaherh bia an chimphuan liopi a si i an caam chung poah cu Chin khrihfabu kip sinah lenkainak an ngei lai.\nMizapi he tonbiaruahnak cu kan hnu zarh Zarhteni ahkhan tuah dingin timhlamh a rak si cang ko nain khuacaan ziak lo ruangah Mai Ca Bor cu a dam lo caah a tanglei ni le caan ah tuah dingin timtuah than a si.\nMizapi he tonbiaruahnak cu thaizing Zarhteni, 02 June ah zinglei sml 10: 30 in chun 01: 30 tiang tuah a si lai.\nA hmun cu: MCCV Hall/ New Church\n17-19 Ormond Avenue\nAtu tiang an umkalnak ah CNA Ralkap Mai Ca Bor i a lungum chimphuannak nih minung tampi thinlung cu a kekkuai i mitthli tiang an luanter.\nAustralia an caam chungah Mai Ca Bor cu Australia hmun then, Chin Cable Network (CCN) nih tonbiaruahnak an ngeih. Cu lioah, Mai Ca Bor nih biahalnak a lehmi bia cu “Ka khua cu Camp Victoria a si, ka holh zong CNA holh a si ko”, ti hi a si.\nHi bialehnak a chimmi cungah mitampi nih cun Mai Ca Bor cu an conglawmh i upatnak an langhter. Mi lungfim cheukhat nih ‘upat awktlak nusal tha’ hrimhrim a si tiin an thangthat. Cheukhat cu laklawh le lungawthawm ngai in an um ve.\nA taang rihmi zarh chungah Rev. Tluang Hre le CNA Ralkap Mai Ca Bor cu Nitlaklei Melbourne um Chinmi hna sinah biachimnak le lenkainak an ngei lai.


Chinpa damlo zualhma rianrang in bawmh a herh – Zion Tlang Media\nChinpa damlo zualhma rianrang in bawmh a herh\nMalaysia ah ralzam dirhmun in a ummi Pu Ling Neig kum 44 cu a kal ( kidney) pahnih ning in lung 7 a um caah a rannak in sizung ah operation tuah hau dirhmun a si. Ampang sizung ah voikhat an kal cang nain operation tuahnak ding tangka an ngeih lo ruang ah sizung in an chuah chung. Sibawi te nih an chimnak ahcun a kal kidney pahnih in operation tuah a herh caah a tlawmbik RM -10,000 hrawng a dih lai tiah an chim. Cu kong he pehtlaih in Malaysia ah mizaw zualhma harsatnak a tong mi a bawmtu a simi Chin Youth Organizatin Malaysia ( CYOM ) sinah bawmhnak a rak kan hal. CYOM nih kut cung ah ngeih mi kan ngeih lo caah Malaysia ah a ummi kan Chin miphun hna le vawlei cung ramkip ah a ummi kan Chin miphun hna sinah bawmh kan rak hal piak.\nCOVID -19 ruang ah Malaysia cu March 18,2020 khan cozah nih thla thum chung ti awk lockdown an tuah i riantuan lo harsa tuk cio kan si hna. Cu lio ah hi bantuk damlonak zualhma sizung ah operation a van i tuah ding a si caah hin lungrethei taktak in chungkhar an um lio a si. Pu Ling Neig hi operation tuah zau lo ahcun a nunnak caah tih nung dir hmun a si cang. A tu ahhin a zun a zung kho lo. Tangka ngeih lo ruangah inn ah zohkhenh in ihkhun chung ah nganfah a tuar. Malaysia ah a ummi kan miphun hna le vawlei cung ah a ummi kan miphun hna nih dawtnak le zangfahnak he nan rak bawmh cionak lai zangfah kan in nawl hna. Pu Ling Neig hi kum 2010 ah khan Malaysia a rak phan. Nupi le fa pathum a ngei mi a si i a nupi le fale pathum cu an khua Laitlang ah an um. Kanpetlet Longdong khuami an si.\nPu Ling Neig bawmh a duh tu nih a tang lei CYO Malaysia upa sinah pehtlaihnak tuah khawh a si. President: Pu Tial Thang ( 0169838147 ) Secretary: Sang Ceu Lian ( 01124272191 ) Ngunkeng: Hanah Sui: ( 01161811950 ) Media & Info: Andrew Tum Tling ( 0105697881) Chin Youth Organization Malaysia Facebook page zong ah cakuat in chawnh khawh kan si. Bank zong in tangka kuat khawk kan si i Westren Union bank zong in tangka kuat khawh kan si. CYOM upa dang sin zong in pehtlaihnak tuah khawh a si. Malaysia ah a ummi kan miphun hna le vawlei cung ramkip ah a ummi kan miphun hna kan unau a simi Pu Ling Neig a nunnak chanchuah nak ding caah na ti khawh tawk tein na kut rak samh ve ding in Bawi Khrih min in zangfah kan in nawl hna. Chin Youth Organization Malaysia ( CYOM ) Zangfah tein rak share ve.\nPrevious Post:Actress Phway Phway: Daw Aungsan Suhkyi In Thazaang Ka La Than\nNext Post:Lungthli Tum Samaria Mitha Nan Ti Maw Cu